Q=5	C=4	SS=3	LS=0	PS=0	DC=0	LC=0	SD=0	BS=2	G0=103	G1=82	G2=48	DLID=az_RU	BODY=«Јени Дүнја Тәрҹүмәси». Аллаһын Кәламынын ҹанлы тәрҹүмәси | Тәлим\n«Аллаһын сөзү [ҹанлыдыр]» (ИБР. 4:12).\nНӘҒМӘ: 37, 116\nНәјә ҝөрә Мүгәддәс Китабын тәрҹүмәсинә Аллаһын ады дахил олунмалыдыр?\nНәјә ҝөрә «Јени Дүнја Тәрҹүмәси»нә јенидән бахылды?\n«Јени Дүнја Тәрҹүмәси» охуҹулар тәрәфиндән неҹә гаршыланыр?\n1. а) Аллаһ Адәмә һансы тапшырығы вермишди? б) О вахтдан бәри Аллаһын халгы дил әнамындан неҹә истифадә едир?\nЈЕҺОВА АЛЛАҺ јаратдығы варлыглара дил габилијјәти бәхш едиб. Адәми ҹәннәт бағында јерләшдирәндән сонра Аллаһ она диллә бағлы тапшырыг верди. О, һејванлара ад гојмалы иди. Адәм өз јарадыҹылыг габилијјәтини вә ағлыны ишә салыб һејванларын һәр биринә мүнасиб ад верди (Јар. 2:19, 20). О вахтдан бәри Аллаһын халгы данышыг габилијјәти илә, јәни дилдән истифадә едәрәк Јеһова Аллаһы мәдһ едир вә инсанлара Онун ирадәсини бәјан едир. Сон заманлар дил әнамы пак ибадәтин вүсәт алмасына даһа бир үсулла өз төһфәсини верир. Сөһбәт Мүгәддәс Китабын тәрҹүмәсиндән ҝедир.\n2. а) «Јени Дүнја Мүгәддәс Китаб Тәрҹүмәси Комитәси» тәрҹүмә иши илә бағлы һансы принсипләри рәһбәр тутуб? б) Бу мәгаләдә нәји нәзәрдән кечирәҹәјик?\n2 Мүгәддәс Китабын минләрлә тәрҹүмәси мөвҹуддур. Онлардан бәзиләри диҝәрләри илә мүгајисәдә орижинал мәтндәки фикирләри нисбәтән дәгиг верир. 1940-ҹы илләрдә «Јени Дүнја Мүгәддәс Китаб Тәрҹүмәси Комитәси» тәрҹүмә принсипләри тәсис етмишди. Мүгәддәс Китаб 130-дан чох дилә тәрҹүмә олунаркән бу принсипләр рәһбәр тутулмушдур. Бунлар нөвбәти принсипләрдир: 1) Аллаһын адыны Мүгәддәс Јазыларын орижинал мәтниндә раст ҝәлинән јерләрдә јазмаг вә бунунла да бу ады мүгәддәс тутмаг. (Мәтта 6:9 ајәсини охујун.) 2) Мүмкүн олан јерләрдә һәрфи тәрҹүмә етмәк, лакин сөзбәсөз тәрҹүмә фикри тәһриф едәрсә, онда мәнаны дүзҝүн чатдырмаг. 3) Охумаг вә баша дүшмәк асан олсун дејә ајдын дилдә тәрҹүмә етмәк *. (Нәһәмја 8:8, 12 ајәләрини охујун.) Ҝәлин ҝөрәк бу принсипләр «Јени Дүнја Тәрҹүмәси»нин 2013-ҹү илдә инҝилисҹә бурахылан јениләнмиш версијасында, еләҹә дә башга дилләрдә олан бурахылышында неҹә рәһбәр тутулуб.\nАЛЛАҺЫН АДЫНЫ ШӘРӘФЛӘНДИРИР\n3, 4. а) Һансы гәдим әлјазмаларда тетраграмматона раст ҝәлинир? б) Мүгәддәс Китабын бир чох тәрҹүмәчиләри нә етмишләр?\n3 Мүгәддәс Китабын гәдим ибрани әлјазмаларыны, мәсәлән, Өлү дәниз әлјазмаларыны арашдыранлар тетраграмматонун, јәни Аллаһын адыны билдирән дөрд ибрани һәрфинин нә гәдәр чох ишләндијини ҝөрәндә һејрәтә ҝәлирләр. Аллаһын адына јалныз гәдим ибрани әлјазмаларында јох, һәмчинин јунанҹа «Септуаҝинта»нын ерамыздан әввәл икинҹи әсрдән ерамызын биринҹи әсринә гәдәр олан дөврә аид бәзи нүсхәләриндә дә раст ҝәлинир.\n4 Бәли, бу фактлар сүбут едир ки, Аллаһын ады Мүгәддәс Китабда олмалыдыр. Амма бир чох тәрҹүмәләрдән Аллаһын мүгәддәс ады тамамилә ҝөтүрүлүб. 1950-ҹи илдә «Инҹилин Јени Дүнја Тәрҹүмәси» чыхандан ики ил сонра «Јениләнмиш стандарт тәрҹүмә» нәшр олунду. 1901-ҹи илдә дәрҹ олунан «Американ стандарт тәрҹүмә»нин јениләнмиш версијасы олан бу тәрҹүмә «Американ стандарт тәрҹүмә»нин наширләринин јүрүтдүјү сијасәти тамамилә дәјишәрәк Аллаһын адыны тәрҹүмәдән ҝөтүрмүшдү. Бунун сәбәби өн сөздә белә изаһ олунур: «Тәк олан Аллаһын адыны чәкмәк Христиан Килсәсинин иманына тамамилә зиддир». Сонралар һәм инҝилис, һәм дә башга дилләрә едилән тәрҹүмәләр дә ејни јолла ҝетдиләр.\n5. Нәјә ҝөрә Аллаһын адынын Мүгәддәс Китабын тәрҹүмәсинә дахил едилмәси ваҹибдир?\n5 Аллаһын адынын тәрҹүмәјә дахил едилиб-едилмәмәси нәјә ҝөрә мүһүм мәсәләдир? Пешәкар тәрҹүмәчи билир ки, мүәллифин нијјәтини баша дүшмәк чох ваҹибдир. Бу, тәрҹүмә илә бағлы гәрарлара өз тәсирини ҝөстәрир. Мүгәддәс Китабын чохлу ајәләри Аллаһын адынын вә бу ады мүгәддәс тутмағын ваҹиблијини ҝөстәрир (Чых. 3:15; Зәб. 83:18; 148:13; Әшј. 42:8; 43:10; Јәһ. 17:6, 26; Һәв. 15:14). Мүгәддәс Китабын мүәллифи олан Јеһова Аллаһ мөмин бәндәләринә илһам вермишди ки, Онун Кәламыны јазаркән адыны сәрбәст шәкилдә чәксинләр. (Һизгијал 38:23 ајәсини охујун.) Гәдим әлјазмаларда минләрлә дәфә раст ҝәлинән бу адын тәрҹүмәјә дахил едилмәмәси Мүгәддәс Китабын Мүәллифинә гаршы һөрмәтсизликдир.\n6. Нәјә ҝөрә «Јени Дүнја Тәрҹүмәси»нин јениләнмиш версијасында Аллаһын ады даһа алты ајәјә әлавә олунуб?\n6 Мүгәддәс Китабда Аллаһын адынын сахланылмасынын леһинә олан сүбутлар артыр ки азалмыр. «Јени Дүнја Тәрҹүмәси»нин 2013-ҹү илдә јениләнмиш версијасында Аллаһын ады 7216 дәфә јазылыб. Бу, 1984-ҹү ил нәшриндән алты дәфә чохдур. Әлавә олунан адлардан беши 1 Ишмуил 2:25; 6:3; 10:26; 23:14, 16 ајәләриндә јазылыб. Бу, әсас етибарилә, «Өлү дәниз әлјазмалары»на ҝөрә әлавә едилиб. «Јени Дүнја Тәрҹүмәси»ни тәрҹүмә едәркән ибрани Масорет мәтниндән истифадә олунмушду. Анҹаг јашы ибрани Масорет мәтниндән 1000 илдән чох олан «Өлү дәниз әлјазмалары»нда Аллаһын ады бу ајәләрдә дә јазылмышды. Гәдим әлјазмалары арашдырмағын нәтиҹәсиндә Аллаһын ады бир дәфә дә Һакимләр 19:18 ајәсинә әлавә олунуб.\n7, 8. Јеһова адынын мәнасы нәдир?\n7 Һәгиги мәсиһиләр үчүн Аллаһын ады бөјүк мәна дашыјыр. «Јени Дүнја Тәрҹүмәси»нин 2013-ҹү илдә јениләнмиш версијасында бунунла бағлы јени фикир вар. «Јени Дүнја Мүгәддәс Китаб Тәрҹүмәси Комитәси» билир ки, бу ад ибрани дилиндә «һаваһ» фелинин иҹбар нөвүнү әкс етдирир вә «олмасына сәбәб олур» мәнасыны дашыјыр *. Әввәлләр бизим нәшрләримиздә бу мәнаны Чыхыш 3:14 ајәсилә бағлајырдылар. Орада дејилир: «Ким Истәсәм, Олаҹағам». Мүгәддәс Китабын 1984-ҹү ил нәшриндә Аллаһын адынын мәнасы белә изаһ олунурду ки, Јеһова вәдләрини иҹра етмәк үчүн Өзүнүн истәдији кәс олмасына сәбәб олур *. Лакин Мүгәддәс Китабын 2013-ҹү ил нәшринин А4 әлавәсиндә изаһ олунур: «Дүздүр, Аллаһын адынын мәнасы өзүнә бу фикри дә дахил едә биләр, лакин тәкҹә бунунла мәһдудлашмыр. Мәнаја һәмчинин бу фикир дә дахилдир ки, Аллаһ-Таала Өз хилгәти илә вә мәгсәдинин һәјата кечмәси илә әлагәдар лазыми шејләрин олмасына сәбәб олур».\n8 Јеһова јаратдығы хилгәтин истәдији кәс олмасына сәбәб олур. Адынын мәнасына ујғун олараг, Јеһова Нуһун ҝәми дүзәлдән, Бәсалилин сәнәткар, Ҹәдунун иҝид дөјүшчү, Булусун диҝәр халглара ҝөндәрилмиш һәвари олмасына сәбәб олду. Бәли, Аллаһын халгы үчүн Онун адынын бөјүк мәнасы вар. Мәһз буна ҝөрә дә «Јени Дүнја Мүгәддәс Китаб Тәрҹүмәси Комитәси» Аллаһын адынын мүгәддәслијинә вә дәрин мәнасына һөрмәт едәрәк бу тәрҹүмәјә бу ады дахил етмишдир.\n9. Һансы сәбәбә ҝөрә Мүгәддәс Китабын башга дилләрә тәрҹүмә олунмасына өнәм верилир?\n9 130-дан чох дилдә чыхан «Јени Дүнја Тәрҹүмәси» Аллаһын адыны Мүгәддәс Јазыларда лазым олан јерләрдә јазмагла бу ада һөрмәтлә јанашмышдыр. (Мәлаки 3:16 ајәсини охујун.) Бунун әксинә олараг, мүасир дөврдә Мүгәддәс Китаб тәрҹүмәләринә Аллаһын ады дахил едилмир, әвәзинә «Рәбб», јахуд да јерли аллаһларын ады јазылыр. Ән чох да мәһз бу сәбәбә ҝөрә Јеһованын Шаһидләринин Рәһбәрлик Шурасы илк нөвбәдә чалышыр ки, мүмкүн гәдәр даһа чох инсанда Аллаһын адыны уҹалдан Мүгәддәс Китаб олсун.\nАЈДЫН ВӘ ДӘГИГ ТӘРҸҮМӘ\n10, 11. «Јени Дүнја Тәрҹүмәси»ни диҝәр дилләрә тәрҹүмә едәнләр һансы чәтинликләрлә үзләширдиләр?\n10 Мүгәддәс Јазылары инҝилисҹәдән башга дилләрә тәрҹүмә едәркән тәрҹүмәчиләр чохлу проблемләрлә үзләширдиләр. Мәсәлән, әввәлләр инҝилисҹә «Јени Дүнја Тәрҹүмәси»ндә ибрани сөзү олан «шеол» бир чох ајәләрдә, мисал үчүн, Ваиз 9:10 ајәсиндә сахланылмышды. Бу, инҝилисҹә олан бәзи башга тәрҹүмәләрдә дә белә иди. Әввәлләр бу ајә белә јазылмышды: «Ҝедәҹәјин Шеолда нә иш, нә нијјәт, нә елм, нә дә һикмәт вар». Башга дилләрә тәрҹүмә едән тәрҹүмәчиләр белә бир проблемлә үзләширдиләр: «шеол» сөзү онларын охуҹуларына таныш дејил, бу сөз лүғәтдә јохдур, һәмчинин бу сөз ҹоғрафи мәкан кими сәсләнир. Бу сәбәбдән, «шеол» вә онун јунан еквиваленти олан «һадес» сөзүнүн мәнасыны ајдын вермәк үчүн бу сөзләри «Мәзар» кими тәрҹүмә етмәјә иҹазә верилди.\n11 Бәзи дилләрдә ибрани сөзү «нефеш» вә јунан сөзү «психи»нин давамлы олараг инҝилис дилиндәки кими «ҹан» сөзү илә тәрҹүмә олунмасы чашгынлыг јарадырды. «Ҹан» сөзү руһ кими баша дүшүлүрдү вә јанлыш олараг белә бир тәсәввүр ојадырды ки, сөһбәт инсанын өзүндән јох, өләндән сонра онун бәдәниндән ајрылан руһдан ҝедир. Буна ҝөрә дә «ҹан» сөзүнүн контекстә әсасән вә «Мүгәддәс Јазыларын Јени Дүнја Тәрҹүмәси — Истинадларла» нәшринин әлавәләр бөлмәсиндә изаһ олунан мәналарына мүвафиг тәрҹүмә едилмәсинә иҹазә верилди. Беләликлә, мәтнин ајдын баша дүшүлмәсинә үстүнлүк верилди, әлавә мәлумат исә чох вахт һашијәјә дахил едилди.\n12. «Јени Дүнја Тәрҹүмәси»нин 2013-ҹү илдә јениләнмиш версијасында һансы дәјишикликләр едилди? (Һәмчинин бу сајда олан «“Јени Дүнја Тәрҹүмәси”нин 2013-ҹү ил бурахылышы» адлы мәгаләјә бахын.)\n12 Тәрҹүмәчиләрин суалларындан ајдын олурду ки, башга сөзләр дә јанлыш тәәссүрат ојада биләр. Беләликлә, 2007-ҹи илин сентјабр ајында Рәһбәрлик Шурасы «Јени Дүнја Тәрҹүмәси»нин инҝилис нәшринә јенидән бахылмасына иҹазә верди. Иш просесиндә Мүгәддәс Китаб тәрҹүмәчиләринин јаздығы минләрлә суала бахылды. Көһнәлмиш инҝилис сөзләри јениләри илә әвәз олунду. Мәтнин ајдын, анлашыглы олмасына, ејни заманда мәнанын дүзҝүн тәрҹүмә едилмәсинә диггәт јетирилди. Башга дилләрдә тәтбиг едилән үсулларын инҝилис мәтнинә дә тәтбиг едилмәси ону тәкмилләшдирди (Мәс. 27:17).\n13. 2013-ҹү илдә јениләнмиш версија неҹә гаршыланды?\n13 «Јени Дүнја Тәрҹүмәси»нин инҝилис дилиндә јениләнмиш версијасы неҹә гаршыланды? Бунунла бағлы Јеһованын Шаһидләринин Бруклиндәки баш идарәсинә минләрлә миннәтдарлыг мәктубу ҝәлди. Бир баҹынын сөзләриндә чохларынын һиссләри әкс олунурду: «Мүгәддәс Китаб ләл-ҹәваһиратла долу олан хәзинәдир. 2013-ҹү ил нәшриндән Јеһованын ајдын јазылмыш сөзләрини охујанда, санки, инҹиләри бир-бир ҝөздән кечирирсән, онун һәр тәрәфинә, рәнҝинә, ҝөзәллијинә, шәффафлығына һејран олурсан. Мүгәддәс Јазыларын дилинин садәлији мәнә Јеһованы даһа јахындан танымаға көмәк едир. О, санки, ата кими, мәни бағрына басыб мәнә сөзләри илә тәскинлик верир».\n14, 15. «Јени Дүнја Тәрҹүмәси»нин башга дилләрдә чыхмасы һансы һиссләри доғурмушдур?\n14 «Јени Дүнја Тәрҹүмәси»нин башга дилләрдә чыхан нәшри дә инсанлара хош тәсир бағышлајыр. Болгарыстанын Софија шәһәриндән олан јашлы бир киши болгар дилиндә чыхан нәшрлә бағлы демишди: «Мән узун илләрдир ки, Мүгәддәс Китабы охујурам, амма һәлә һеч бир тәрҹүмәни бу гәдәр ајдын баша дүшмәмишдим, бу тәрҹүмәдә сөзләр инсанын руһуна, үрәјинә ишләјир». Албан дилиндә «Јени Дүнја Тәрҹүмәси»ни алан бир баҹы дејир: «Аллаһын Кәламы албан дилиндә чох ҝөзәл сәсләнир. Бу, чох бөјүк шәрәфдир ки, Јеһова Аллаһ бизимлә өз дилимиздә данышыр!»\n15 Бир чох өлкәләрдә Мүгәддәс Китаб баһадыр вә һәләм-һәләм тапылмыр. Буна ҝөрә дә Мүгәддәс Китабы алмағын өзү артыг һамы үчүн бөјүк һәдијјә олур. Руанда барәдә һесабатда дејилир: «Узун мүддәт әрзиндә гардашларын дәрс кечдији адамлар руһани ҹәһәтдән ирәлиләмирдиләр. Чүнки онларын Мүгәддәс Китабы јох иди. Онларын јерли килсәнин бурахдығы нәшри алмаға да имканлары чатмырды. Мүәјјән ајәләрин мәнасыны баша дүшмүрдүләр. Бу да онларын инкишафына мане олурду». Анҹаг онларын дилиндә «Јени Дүнја Тәрҹүмәси» чыханда һәр шеј дәјишди. Руандада јашајан вә дөрд јенијетмә өвлады олан бир аилә демишди: «Бизә бу Мүгәддәс Китабы вердијинә ҝөрә Јеһоваја, садиг вә ағыллы нөкәрә чох миннәтдарыг. Биз чох касыбыг, аиләнин һәр бир үзвү үчүн Мүгәддәс Китаб алмаға имканымыз јохдур. Анҹаг инди һәр биримизин өз китабы вар. Јеһоваја миннәтдарлығымызы ҝөстәрмәк үчүн биз һәр ҝүн аиләликҹә Мүгәддәс Китабы охујуруг».\n16, 17. а) Јеһова Өз халгы үчүн нә истәјир? б) Биз нәјә әзмли олмалыјыг?\n16 Вахт кечдикҹә «Јени Дүнја Тәрҹүмәси»нин јениләнмиш версијасы башга дилләрә дә тәрҹүмә олунаҹаг *. Шејтан бу ишә әнҝәл төрәтмәк истәјир. Амма Јеһова Аллаһ «Јени Дүнја Тәрҹүмәси» васитәсилә өз халгы илә ајдын, анлашыглы шәкилдә данышыр. Вә биз инанырыг ки, Јеһова халгынын бу китабы охујуб Она гулаг асмасыны истәјир. (Әшија 30:21 ајәсини охујун.) Ҝүн ҝәләҹәк «сулар дәнизи долдурдуғу кими, дүнја башдан-баша Јеһова барәдә биликлә долаҹаг» (Әшј. 11:9).\n17 Ҝәлин Јеһованын вердији һәр бир бәхшишдән, о ҹүмләдән Онун адыны шәрәфләндирән бу нәшрдән фајдаланмаға әзмли олаг. Гој Јеһова һәр ҝүн Өз Кәламы васитәсилә сизинлә данышсын. О, Өз сонсуз гүдрәтилә бизим дуаларымыза диггәтлә гулаг асыр. Бу үнсијјәтин сајәсиндә биз Јеһоваја даһа да јахынлашаҹағыг вә Она олан мәһәббәтимиз артдыгҹа артаҹаг (Јәһ. 17:3).\n«Бу, чох бөјүк шәрәфдир ки, Јеһова Аллаһ бизимлә өз дилимиздә данышыр!»\n^ абз. 2 «Јени Дүнја Тәрҹүмәси»нин јениләнмиш версијасынын А1 әлавәсинә, һәмчинин «Ҝөзәтчи гүлләси»нин 2008-ҹи ил 1 мај сајында «Мүгәддәс Китабын јахшы тәрҹүмәсини неҹә мүәјјән едә биләрсиниз?» (рус.) адлы мәгаләјә бахын.\n^ абз. 7 Бәзи елми ишләрдә бу фикир ирәли сүрүлсә дә, алимләрин һамысы бунунла разы дејил.\n^ абз. 7 «Мүгәддәс Јазыларын Јени Дүнја Тәрҹүмәси» нәшринин 1733-ҹү сәһифәсиндә «Төвратда Аллаһын ады» адлы I әлавәјә (рус.) бахын.\n^ абз. 16 Инҝилис дилиндәки јенидән бахылмыш версијаја әсасланан Азәрбајҹанҹа «Јени Дүнја Тәрҹүмәси» 2014-ҹү ил 19 сентјабрда ишыг үзү ҝөрдү.


Q=5	C=5	SS=0	LS=0	PS=0	DC=4	LC=0	SD=0	BS=1	G0=54	G1=47	G2=20	DLID=az_RU	BODY=Мүгәддәс Китабда ады чәкилән гушлар. Ҝөјдәки гушлар бизә нүмунәдир (Әјјуб 12:7—9)\n«Ҝәл... ҝөјдәки гушлардан соруш, онлар сәнә данышар. Бунлардан һансы бири билмир ки, буну Јеһованын әли едиб?» (Әјјуб 12:7, 9).\nҜӨЈДӘКИ гушлар Аллаһын әл ишләри һагда бизә чох шеј дејир. 3000 ил бундан өнҹә јашамыш Һәзрәти Әјјуб да бу гәнаәтә ҝәлмишди. Гушларын бир-бириндән фәргли ҹәһәтләринин олмасы онлар һагда мәсәлләрин, метафораларын јаранмасына сәбәб олмушду. Аллаһын Кәламында гушлар һагда јазыланлардан һәјатла вә инсанларын Аллаһла мүнасибәтләри илә бағлы чох шеј билмәк олар. Ҝәлин ҝөрәк онлардан нә өјрәнә биләрик.\nГАРАНГУШЛАР ЈУВА ГУРУР\nГарангушлар гәдим Јерусәлим сакинләринә чох таныш иди. Онлар өз јуваларыны евләрин дамында гурурдулар. Бу гушлар Сүлејман пејғәмбәрин тикдији мәбәддә дә јува гурмушдулар. Ҝөрүнүр, онлар бураны балаларыны бәсләмәк үчүн тәһлүкәсиз јер һесаб едирдиләр.\nМәбәддәки бу јувалар 84-ҹү мәзмуру јазан Гарун оғулларындан биринин диггәтини чәкмишди. Бу мәзмурчу һәр алты ајдан бир мәбәдә ҝәлиб орада бир һәфтә хидмәт едирди. О истәјирди ки, гарангушларын еви олан бу мәбәд онун да еви олсун. Мәзмурчу демишди: «Еј ордулар Аллаһы Јеһова, әзәмәтли мәскәнин неҹә дә ҝөзәлдир! Бүтүн варлығым Јеһованын һәјәтләринин һәсрәтиндәдир, һәсрәтдән саралыб-солмушам... Еј ордулар Аллаһы Јеһова, еј Падшаһым, Аллаһым, Сәнин мөһтәшәм гурбанҝаһынын јанында гушлар белә, мәскән тапыр, гарангушлар јува гурур, балаларыны орада бәсләјир» (Зәбур 84:1—3). Бәс сиз аиләнизлә бирликдә һәмишә Аллаһын халгы арасында олмаға ҹан атырсыныз? (Зәбур 26:8, 12).\nҺАҸЫЛЕЈЛӘК КӨЧ ВАХТЫНЫ БИЛИР\n«Ҝөјдәки һаҹылејләк көч вахтыны билир», — дејә Әрәмја пејғәмбәр јазмышды. Һаҹылејләкләрин Вәд едилмиш дијар адланан әразинин үзәри илә неҹә көч етмәләриндән сөзсүз пејғәмбәрин хәбәри вар иди. Бир мәлумата әсасән, јаз ајларында 300 миндән чох ағ һаҹылејләк Иордан вадисинин үзәри илә Африкадан Шимали Авропаја көч едир. Биоложи саатлары онлары тәшвиг едир ки, јај ајларында јумурта гојмаг үчүн ҝери гајытсынлар. Диҝәр көчәри гушлар кими, онлар да «өз вахтында гајыдыр» (Әрәмја 8:7).\nБир нәшрдә гејд олунур: «Гушларын көч етмәсиндә мараглы мәгам одур ки, онлар буну инстинкт сајәсиндә едирләр» («Collins Atlas of Bird Migration»). Јеһова Аллаһ көчәри гушлара фәсилләри дујмаг инстинкти вериб, вахты вә фәсилләри дәрк етмәк габилијјәтини исә инсана бәхш едиб (Лука 12:54—56). Инстинктлә идарә олунан һаҹылејләкдән фәргли олараг, инсан Аллаһ һаггында билијин сајәсиндә јашадығы дөврдә баш верән һадисәләрин маһијјәтини анлаја билир. Әрәмја пејғәмбәрин дөврүндә јашајан исраиллиләр баш верән һадисәләрин мәнасыны дәрк етмирдиләр. Бунун сәбәби исә Мүгәддәс Китабда белә изаһ олунур: «Јеһованын сөзүнү рәдд едибләр, онларда һикмәт нә ҝәзир?» (Әрәмја 8:9).\nАхырзаманда јашадығымыза даир кифајәт гәдәр дәлил вар (2 Тимутијә 3:1—5). Бәс сиз һансы дөврдә јашадығынызы дәрк едирсиниз?\nГАРТАЛЫН ҜӨЗЛӘРИ УЗАГЛАРЫ ҜӨРҮР\nМүгәддәс Китабда гарталын ады чох чәкилир. «Вәд олунмуш дијар» кими танынан әразидә бу гушлары тез-тез ҝөрмәк олар. Аллаһын Кәламында јазылыб ки, гартал јүксәк гајаларда гурдуғу јувасындан өз шикарыны ахтарыр, «ҝөзләри узаглары ҝөрүр» (Әјјуб 39:27—29). Онун ҝөзләри о гәдәр итидир ки, бир километр мәсафәдән довшаны ҝөрә билир.\nГартала узағы ҝөрмәк габилијјәтини верән Аллаһ Өзү ҝәләҹәји ҝөрә билмәз? Аллаһ-Таала бәјан едир: «Ахыры әввәлдән, баш вермәмиш һадисәләри әзәлдән хәбәр верирәм» (Әшија 46:10). Аллаһ чох һикмәтлидир вә ҝәләҹәји ҝөрмәјә гадирдир. Буна ҝөрә дә Онун өјүдләринә гулаг ассаг, хејир тапарыг (Әшија 48:17, 18).\nМүгәддәс Китабда дејилир ки, Аллаһа ҝүвәнән инсанлар мүәјјән мәнада гартала бәнзәјир. Орада јазылыб: «Јеһоваја бел бағлајанларын ҝүҹү тәзәләнәр. Гарталтәк ганад ачыб сүзәр» (Әшија 40:31). Гартал исти һава ахынынын көмәјилә јухары галха билир. Һава ахынына дахил олан гартал ганадларыны ачыб дөврә вурур вә бу ахын ону јүксәјә галдырыр. О, узун мәсафәләри өз ҝүҹү сајәсиндә гәт етмир. Јеһова Аллаһа ҝүвәнәнләр дә әмин ола биләрләр ки, Аллаһ инсан онлара ҝүҹүндән үстүн олан ҝүҹү верәҹәк (2 Коринфлиләрә 4:7, 8).\nТОЈУГ ҸҮҸӘЛӘРИНИ ГАНАДЫНЫН АЛТЫНА ТОПЛАЈЫР\nТојуг вә ҹүҹәләр\nИса пејғәмбәр өлүмүндән бир аз өнҹә Јәһудијјәнин пајтахтына бахыб аһ чәкмишди: «Еһ, Јерусәлим, Јерусәлим! Пејғәмбәрләри гәтлә јетирән, сәнә ҝөндәриләнләри даша басан Јерусәлим! Тојуг ҹүҹәләрини ганадынын алтына топладығы кими, мән дә дәфәләрлә сәнин өвладларыны бир јерә јығмаг истәдим. Амма сиз истәмәдиниз!» (Мәтта 23:37).\nГушларда балаларыны горумаг инстинкти ҝүҹлүдүр. Уча билмәјән гушлар, мәсәлән, тојуглар тәһлүкәјә гаршы хүсусилә диггәтли олмалыдырлар. Тојуг башынын үстүндә һансыса јыртыҹы гушун учдуғуну ҝөрәндә бәркдән гаггылдамаға башлајыр. Буну ешидән ҹүҹәләр тез тојуғун ганадлары алтына гачырлар. Ҹүҹәләр тојуғун ганады алтына һәмчинин ҝүнәшин гызмар шүаларындан вә лејсандан мүдафиә олунмаг үчүн дә сығынырлар. Иса пејғәмбәрдә дә Јерусәлим сакинләринә көмәк етмәк истәјирди ки, ибадәтләринә һеч нә мане олмасын. Бу ҝүн исә Иса пејғәмбәр бизи онун ардынҹа ҝетмәјә чағырыр. О истәјир ки, бизи гајғылардан вә нараһатчылыглардан горујуб ҹанымыза тәравәт версин (Мәтта 11:28, 29).\nҺәгигәтән, биз гушлардан чох шеј өјрәнә биләрик. Гушлары мүшаһидә едәркән чалышын Мүгәддәс Китабдан онлар һагда јазылан метафоралары, мәсәлләри јадыныза саласыныз. Аллаһын мәбәдиндә јува гуран гарангушлар кими, гој сизин дә сығынаҹағыныз ибадәт еви олсун. Гартала һавада сүзмәјә көмәк едән Јеһова Аллаһа ҝүвәнин. Тојуғун ганадлары алтына сығынан ҹүҹәләр кими, сиз дә Иса пејғәмбәрин ардынҹа ҝедин. Неҹә ки һаҹылејләк көч вахтыны билир, сиз дә дүнја мигјасында баш верән һадисәләрин маһијјәтини анламаға чалышын.


Q=11	C=0	SS=5	LS=0	PS=11	DC=0	LC=0	SD=0	BS=1	G0=16	G1=11	G2=8	DLID=az_RU	BODY=Дәнјал 12 | Онлајн Мүгәддәс Китаб | Јени дүнја тәрҹүмәси\nАхырзаман; Дәнјалын мүкафаты (1—13)\nМикајыл ајаға галхаҹаг (1)\nАғыллы адамлар парлајаҹаг (3)\nҺәгиги билик чохалаҹаг (4)\nДәнјал галхаҹаг (13)\n12 О вахт халгынын һимајәсиндә дуран бөјүк әмир+ Микајыл+ ајаға галхаҹаг. Онда халглар* јаранандан бәри ҝөрүнмәмиш ағыр бир зәманә ҝәләҹәк. О вахт сәнин халгын, ады китабда јазылмыш һәр кәс гуртулаҹаг.+ 2 Торпагда јатанлардан чоху ајылаҹаг: кимиси әбәди һәјат үчүн, кимиси исә рүсвајчылыг вә әбәди һәгарәт үчүн. 3 Ағыллы адамлар ҝөј гүббәситәк, чохларыны салеһлијә чатдыранлар улдузлартәк әбәдијјән, сонсузадәк парлајаҹаг. 4 Сән, еј Дәнјал, бу сөзләри сирр олараг сахла вә китабы ахырзамана гәдәр мөһүрлә.+ Чохлары өзүнү ора-бура вураҹаг* вә һәгиги елм чохалаҹаг».+ 5 Мән Дәнјал бахыб ҝөрдүм ки, орада башга ики нәфәр дурур. Бири чајын бу тајында, о бириси чајын о тајында.+ 6 Сонра онлардан бири чајын сулары үзәриндә олан, кәтан ҝејмиш адама+ деди: «Бу һејрәтамиз һадисәләрин сонуна нә гәдәр галыб?» 7 Онда мән чајын сулары үзәриндә олан, кәтан ҝејмиш адамын сағ вә сол әлини ҝөјә ачыб Әбәди Вар Оланын+ адына анд ичдијини ҝөрдүм: «Дөвр, дөврләр вә јарым дөвр*. Мүгәддәс халгын ҝүҹү там гырыланда+ бүтүн бунлар тамам олаҹаг». 8 Мән ешитдим, лакин анламадым,+ она ҝөрә сорушдум: «Еј ағам, бу шејләрин ахыры неҹә олаҹаг?» 9 О деди: «Ҝет, еј Дәнјал, чүнки бу сөзләр ахырзаманадәк сирр олараг сахланыб мөһүрлү галмалыдыр.+ 10 Чохлары пакланыб тәмизләнәҹәк, сафлашаҹаг.+ Пис адамлар пислик едәҹәк. Писләрин һеч бири бу сөзләри анламајаҹаг, ағыллы адамларса дәрк едәҹәк.+ 11 Даими гурбанлығын+ дајандырылдығы вә виранәлик ҝәтирән ијрәнҹ шејин гојулдуғу+ вахтдан 1290 ҝүн кечәҹәк. 12 Сәбр едиб 1335 ҝүнүн сонунадәк ҝөзләјән бәхтијардыр! 13 Сән исә јолуну ахырадәк ҝет. Сән динҹәләҹәксән, дөврүн тамамында исә сәнә дүшән пајы алмаг үчүн галхаҹагсан».+\n^ Һәрфән: халг.\n^ Јахуд чохлары ону (китабы) дәриндән арашдыраҹаг.


Q=4	C=0	SS=0	LS=2	PS=2	DC=0	LC=0	SD=0	BS=1	G0=32	G1=26	G2=12	DLID=az_RU	BODY=Үмумдүнја тәблиғ кампанијасы сајәсиндә JW.ORG сајты таныдылды\nДИЛИ: Aзәрбајҹан (кирил әлифбасы) Азәрбајҹан (латын әлифбасы) Валенсија Данимарка Индонезија Исвеч Конго Литва Непал Нидерланд Норвеч Таити Тонга Уелс Украјна Чин (мандарин, садәләшдирилмиш) Чин (мандарин, әнәнәви) албан алман амһара африкаанс баск бислама ган гырғыз дхолуо ермәни естон зулу иврит илок инҝилис испан италјан каннада каталан кинјаруанда кирунди кореја коса крио малагаси малајалам мајја маҹар мегрел нгабар ндебеле (Зимбабве) оромо папјаменто (Аруба) папјаменто (Күрасао) полјак португал пәнҹаб румын рус сапотек (Истм) сепеди серб серб (латын) сетсвана сингал словак словен сотсил суаһили тагалог тараски таҹик телугу тзелтал тигре тлапанек тотонак тохолабал тсонга түрк умбунду урду фанте фарс фин франсыз хорват чех чол јапон јунан ҝүрҹү һилигајнон әрәб өзбәк\nҮмумдүнја тәблиғ кампанијасы JW.ORG сајтыны танытды\n2014-ҹү илин август ајы әрзиндә Јеһованын Шаһидләри jw.org сајтына марағы артырмаг үчүн бүтүн дүнјада буклет пајламаға башладылар. Нәтиҹәдә, һәмин ај бу сајта дахил оланларын сајы 20 фаиздән чох артараг тәхминән 65 милјон нәфәрә чатды. Үмумиликдә исә бүтүн дүнјада 10 000-ә јахын адам сајт васитәсилә Мүгәддәс Китаб дәрсләри кечирилмәсини истәмишдиләр. Бу сај әввәлки аја нисбәтән 67 фаиз чохдур. Кампанија дүнјанын һәр јериндә јашајан инсанлара көмәк етди.\nҺәјати ваҹиб суаллара ҹаваб ахтаранлара көмәк\nКанадада јашајан бир Јеһованын Шаһиди лифтдә гаршылашдығы Маделин адлы гадына кампанијада истифадә олунан «Һәјати ваҹиб суаллара ким ҹаваб верә биләр?» буклетини ҝөстәрди. Маделин деди ки, бир ҝеҹә бундан әввәл бу кими суаллара ҹаваб тапмагда Аллаһын она көмәк етмәси үчүн ејванда исрарла дуа едиб. Әввәлләр Мүгәддәс Китаб дәрси алмаг үчүн о, бир чох килсәјә зәнҝ етсә дә, һеч ким она ҝери зәнҝ етмәмишди. Гыса мүддәт сонра Маделин Јеһованын Шаһидләри илә Мүгәддәс Китабы өјрәнмәјә башлады.\nМүгәддәс Китабы танымајанлара көмәк\nФилиппиндә Роина адлы Јеһованын Шаһиди фаст-фуд (ајагүстү јемәк) ресторанынын габағында дуран бир чинли киши илә сөһбәт етди. О, һәмин адама буклети вериб изаһ етди ки, Јеһованын Шаһидләри инсанлара пулсуз Мүгәддәс Китаб дәрсләриндән фајдаланмаға көмәк едирләр.\nҺәмин адам индијә гәдәр Мүгәддәс Китабы ҝөрмәдијини деди. Бу сөһбәт ону Јеһованын Шаһидләринин бөјүк топлантысында иштирак етмәјә тәшвиг етди. Сонра о деди ки, Мүгәддәс Китаб һагда даһа чох мәлумат алмаг истәјир. Һәмчинин сајтымыздан Мүгәддәс Китабы јүкләјәҹәјини билдирди.\nЕшитмә гүсуру оланлара көмәк\nИспанијада јашајан Ҝилермо өзү кими ешитмә гүсурлу олан кечмиш мәктәб јолдашы Хорхе илә гаршылашды. Хорхе деди ки, бир мүддәт әввәл анасы өлүб вә онун чохлу шүбһәләри, суаллары вар. Ҝилермо кампанијада истифадә олунан буклети Хорхејә вериб jw.org сајтындан ону нараһат едән суаллара ҹаваб верән мәлуматы жест дилиндә неҹә тапа биләҹәјини ҝөстәрди. Ҝилермо Хорхени јығынҹаға да дәвәт етди. Хорхе јығынҹаға ҝәлди вә ибадәт евиндән 60 километр узагда јашамасына бахмајараг, о ҝүндән етибарән һеч бир јығынҹагдан галмыр.\nУҹгар әразиләрдә јашајанлара көмәк\nХәрҹләрин чох чыхмасына бахмајараг, Гренландијада јашајан Јеһованын Шаһиди олан 2 ҹүтлүк 280 нәфәрин јашадығы бир уҹгар әразијә гајыгла 6 саата јол ҝетдиләр.Онлар орада тәблиғ етдиләр, буклет пајладылар вә jw. org сајтындан Гренланд дилиндә видео ҝөстәрдиләр. Һәмчинин таныш олдуглары бир ҹүтлүјә Мүгәддәс Китаб дәрси кечмәјә башладылар. Онлар инди дә һәфтәдә 2 дәфә телефон васитәсилә дәрс кечирләр.\nЈалныз гүтбдә бу ҹүр тәблиғ едилмир. Никарагуада јашајан Јеһованын Шаһидләри Кариб ҹәнҝәллијиндә мајангна дилли инсанлара буклет пајладылар. Кәлә-көтүр јолларда гырыг-салхаг автобусла дајанмадан 20 саат јол гәт етдикдән сонра, јашајыш јеринә чатмаг үчүн бәзән пијада палчыглы јоллардан кечәрәк 11 саат јол ҝедирдиләр. Онлар орада буклетләр пајлајыр, мајангна дилиндә видеолар ҝөстәрирдиләр. Орада јашајан инсанлар тәәҹҹүбләрини вә севинҹләрини ҝизләдә билмәдиләр.\nЕстела адлы Јеһованын Шаһиди Бразилјада, Амазонун рүтубәтли тропик мешәсиндә јерләшән балаҹа кәнддән кечән бир кишијә кампанијада истифадә олунан буклети тәгдим етди. Киши мараг ҝөстәрмәсә дә, буклети ҝөтүрүб ҹибинә гојду. Евә гајыдаркән гајығын мүһәррики хараб олдуғундан киши чајын ортасында галды. О, көмәјин ҝәлмәсини ҝөзләјәркән буклети охуду. Телефонундан истифадә едәрәк jw.org сајтына дахил олуб бир нечә мәгалә охуду вә видеолар јүкләди. Бир нечә ҝүн сонра һәмин киши Естеланын әри илә ҝөрүшдү вә вердији буклетә ҝөрә Естелаја миннәтдарлығыны билдирмәсини хаһиш етди. О деди: «Чајын ортасында галаркән охудуғум мәгаләләр көмәк етди ки, гајыг ҝәлиб мәни хилас едәнә гәдәр сакитлијими горуја билим». О әлавә едир: «Ушагларым Еминин ҹизҝи филмләрини чох севирләр. Бундан сонра да jw.org сајтына дахил олаҹағам»\nЈеһованын досту ол | Ҹизҝи филми


Q=9	C=0	SS=0	LS=9	PS=0	DC=0	LC=0	SD=0	BS=1	G0=8	G1=8	G2=8	DLID=az_RU	BODY=Мисир президенти һәрби базаја бахыш кечирәркән Ливијаја ҝирмәк үчүн ордуја “һазыр ол” әмри вериб.\nМәшриг – Ливијада Хәлифә Һафтирин рәһбәрлији илә Милли Орду гүввәләри вә Фаиз Сираҹын рәһбәрлији илә Разылашма Һөкумәти гүввәләри арасында тоггушмаларын дајандығы, ики тәрәф арасында дөјүшләрин баша чатмасы истигамәтиндә гејри-рәсми мүзакирәләрин башладығы бир вахтда, Түркијә һава гүввәләринин Ливијанын Мәтәгијјә вә Ватијјә һава базаларына дахил олмасы барәдә јајылан хәбәрләр Мисир һөкумәтини гәзәбләндирди.\nБундан әввәл чохлу сајда һүҹум дронларыны ҝөндәрмәклә Ливија Разылашма Һөкумәти гүввәләринин ҝениш шәкилдә ирәлиләмәсиндә рол ојнамыш Түркијә, дејиләнләрә ҝөрә, Ф-16 гырыҹыларыны бу өлкәјә ҝөндәрмәк үчүн инфраструктурлар јаратмаг истәјир вә Әрдоған бу мәсәләни ики мәгсәдлә һәјата кечирир: Ливијанын шәргиндә нефт ајпарасына вә өлкәнин мәркәзиндә Ҹуфра һава базасына саһиб чыхмаг.\nӘбдүл-Фәттаһ Сиси “Сиди-Баррани” базасында\nДүнән Мисир президенти ҝенерал Һафтар гүввәләринә дәстәк верән Мисир вә БӘӘ гүввәләринин мүштәрәк әмәлијјат базасы сајылан Сиди-Баррани һәрби һава базасына бахыш кечириб вә һәрбчиләрлә ҝөрүшүб. О, бу базада мүһүм чыхыш едиб.\nСиси чыхышында Мисир һәрбчиләринә мүраҹиәт едәрәк елан едиб ки, бу өлкә һәрбчиләри Мисир дахилиндә вә хариҹиндә әмәлијјат һәјата кечирмәк үчүн тамамилә һәрби “һазыр ол” вәзијјәтиндә олмалыдыр. Президент чыхышынын давамында Серт шәһәриндә рәгиб гүввәләрин ирәлиләмәси вә Ҹуфра барәдә гырмызы хәтти ачыглајыб. Бу ачыгламалар ҝөстәрир ки, Мисир ордусу өтән илләрдә бирбаша дөјүш мејданына дахил олмаг истәмәмәсинә бахмајараг, Түркијә вә Разылашма Һөкумәти гүввәләринин Ливијанын шәргинә доғру ирәлиләмәси давам етдији сурәтдә, Гаһирәнин һәрби реаксијасы илә гаршылашаҹаг.\nСиди-Баррани һава базасынын әһәмијјәт вә габилијјәти\nБу һава базасы Мисирин гәрб сонлуғунда вә Ливија илә сәрһәддә јерләшир. База Мисир ордусуна имкан јарадыр ки, лоҝистик мәһдудијјәт олмадан вә узаг мәсафә гәт етмәдән Ливија әразисинә дахил олсун вә сүрәтлә Түркијә дәстәкли гүввәләрин јерләшдији ҹәбһәјә јахынлашсын.\nГејд едәк ки, БӘӘ-јә аид “Мираж 2000” гырыҹылары да сон 1 илдә Сиди-Баррани һава базасы васитәсилә һава јанаҹағы дәстәјинә еһтијаҹ олмадан учушлар һәјата кечирмишдир.\nСиси дүнән бу базаја бахыш кечирәркән базада ҝениш вә диггәти чәкән сајда һава аваданлығы вә зиреһ тәҹһизаты ҝөрүнтүләнди. Бу ҝөрүнтү Мисир ордусунун Ливијанын шәргиндә ҝенерал Һафтар һөкумәтинин мөвҹудлуғуна тәһлүкә һисс етдији вахт дөјүш мејданына дахил олмаг үчүн ҹидди әзмини ҝөстәрир.\nДүнәнки ҝөрүнтүләрдә јүзләрлә М1А1 Абрамс дөјүш мејданына аид әсас танк вә М113 зиреһли транспортјор ҝөрүнтүләнди. Белә бир сәфәрбәрлијин тәк сәбәби Мисир ордусунун Ливија торпағына бирбаша ҝирмәси ола биләр.\nҺабелә, базада чохлу сајда орта мәнзилли Бук-М2 вә гыса мәнзилли Тор-М2 зенит-ракет комплексләри јерләшмишдир ки, онларын Түркијә гырыҹылары вә Бајрактар ТБ-2 силаһлы дронлары илә мүбаризә етмәси үчүн јерләшдији ҝүман едилир.\nҺәмчинин, Мисир ордусунун һеч бир мәһдудијјәт олмадан һава ҝүҹүндән истифадә етмәси үчүн имканлары вардыр вә бу өлкәнин һава гүввәләри Рафаел, МИГ-29 вә Ф-16 кими гырыҹылара саһибдир. Бу сәбәбдән демәк олар ки, кәмијјәт вә технолоҝија бахымындан Түркијә үзәриндә үстүнлүјә маликдир.\nҸуфра базасында Русијанын фәалијјәти\nТүркијә вә Ливија Разылашма Һөкумәтинин ики әсас һәдәфиндән биринин Ҹуфра стратежи һава базасыны әлә кечирмәк олдуғуну нәзәрә алсаг, Русијанын Хәлифә Һафтара сијаси вә һәрби дәстәји дә тәјинедиҹи олаҹаг. Һал-һазырда Түркијә дәстәкли гүввәләр Ҹуфра базасынын тәгрибән 150 км-дәдир вә бу база Русијанын Суријадан ҝөндәрдији МИГ-29 вә Сухој-24 тәјјарәләринин јерләшдији јердир.\nБу јахынларда Русија тәјјарәләринин Ҹуфра базасында јерләшмәси вә фәалијјәти барәдә јени пејк ҝөрүнтүләр јајылмышдыр.\nРусија вә Мисир ордулары Түркијә вә Разылашма Һөкумәти гүввәләринин Ливијанын шәргинә доғру ирәлиләмәсинин гаршысыны алмаг истәсәләр, бу өлкәнин дөјүш мејданы там мигјаслы вә мисли ҝөрүнмәјән мүһарибәнин шаһиди олаҹаг.


Q=6	C=0	SS=0	LS=6	PS=0	DC=0	LC=0	SD=0	BS=2	G0=6	G1=6	G2=3	DLID=az_RU	BODY=“ДГР”-нин нүмајәндә һејәти Парисдә пејда олуб\nnoyabr 23, 2021 - 8:05 AM Хәбәрин коду : 1201304 Мәнбә : ABNA24 Link:\nГондарма “дгр һөкумәтинин” бәзи нүмајәндәләри Франсаја “ишҝүзар сәфәрә” чыхыблар.\nАБНА24 Хәбәр Верир, сепаратчыларын “әрази вә инфраструктурун идарәедилмәси назири” Һајк Ханумјан вә гондарма “дгр парламентинин спикери” Артур Товмасјан нојабрын 15-дән 19-на гәдәр Франсада сәфәрдә олублар. Ханкәндиндән олан “назир” вә “парламент спикери” сәфәр чәрчивәсиндә Франсанын Милли Ассамблејасыныны нүмајәндәләри илә ҝөрүшүбләр.\nОнлары һәмчинин Франса Сенатында Республикачылар групунун рәһбәри гәбул едиб. Нојабрын 19-да исә Ханкәндиндән ҝетмиш сепаратчылары Валенсе шәһәринин мери Ниҹолас Дараҝон гәбул едиб.\nХатырладаг ки, бир вахтлар Франсадан да Азәрбајҹанын ишғал алтындакы әразиләринә һансыса депутатлар вә ја шәһәр мерләри, сијасәтчиләр бу ҹүр ганунсуз сәфәрләр едәрди.\nИлк дәфә дејил ки, Франсанын бәзи шәһәрләринин јерли идарәетмә органлары сепаратчы режимин нүмајәндәләрини “рәсми гонаг” гисминдә гәбул едир вә һәр дәфә бу ҹүр сәфәрләрә ҝөрә рәсми Бакы өз етиразыны дипломатик каналларла чатдырыр.\nАзәрбајҹанлы мүшаһидәчиләр билдирирләр ки, гондарма режимин нүмајәндәләринин һәмсәдр өлкәләрдән биринә сәфәринә шәраит јаратмаг Франсанын реҝионда сүлһүн тәмин олунмасына ҹан атдығы барәдә бәјанатларына зиддир. Вә бу сәфәр Азәрбајҹан ҹәмијјәтиндә, рәсми даирәләриндә Франсанын реҝиондакы ролу барәдә мөвҹуд олан шүбһәләри даһа да артырыр.\nДоғрудур, Парис иддиа едир ки, һәмин шәхсләрин сәфәри фәрди характер дашыјырды вә Франса һөкумәтинин бу сәфәрин тәшкилиндә һеч бир иштиракы олмајыб. Лакин белә формал изаһат Франсанын нијјәтини вә сијасәтини тәмизә чыхармаг үчүн кифајәт дејил. Чүнки индики ситуасијада өзләрини “назир” вә ја “парламент сәдри” кими тәгдим едән гондарма режимин нүмајәндәләринин һәмсәдр өлкәләрдән биринә сәфәри вә орада парламент үзвләри, мерија рәһбәрләри статусунда олан шәхсләрлә ҝөрүшмәси реҝионда сүлһүн ҝүҹләнмәсинә һеч ҹүр хидмәт етмир.\nМараглыдыр ки, Украјнанын шәргиндәки гондарма “Донетск Халг Республикасы”нын Парисдәки нүмајәндәлији ләғв едилиб. Гарабағдакы гондарма режимин нүмајәндәлији исә Парисдә фәалијјәтини давам етдирир. Бакыда буну Франса һөкумәтинин икили стандартларынын бариз нүмунәси кими сәҹијјәләндирирләр.


Q=7	C=5	SS=3	LS=2	PS=0	DC=2	LC=0	SD=0	BS=0	G0=72	G1=57	G2=21	DLID=az_RU	BODY=ДИЛИ: Aзәрбајҹан (кирил әлифбасы) Азәрбајҹан (латын әлифбасы) Вјетнам Данимарка Индонезија Исвеч Кирибати Конго Литва Македонија Мјанма Непал Нидерланд Ниҝериа пиҹини Норвеч Самоа Соломон Адалары пиҹини Тонга Тувалу Уелс Украјна Фиҹи Чин (Кантон, садәләшдирилмиш) Чин (Кантон, әнәнәви) Чин (мандарин, садәләшдирилмиш) Чин (мандарин, әнәнәви) адангме албан алман ами амһара африкаанс ајмара баса (Камерун) башгырд бенгал бикол болгар булу варај венда волајта га ган гарифуна гуарани гуҹарат гырғыз дуала дхолуо еве едо ермәни естон ефик занде зулу ибанаг ибо иврит илок инҝилис исланд исоко испан италјан кабре какчикел каннада каонде каталан кечуа (Анкаш) кечуа (Боливија) кикамба кикујју килуба кинјаруанда кирунди кисонге кореја коса куангали куанјама күрд курманҹи күрд курманҹи (Гафгаз) күрд курманҹи (кирил) латыш лингала лози лувале луганда лунда малагаси малај малајалам мам мамбве-лунгу маратһ масатек (Хуаутла) мајја маҹар мбунда мегрел михе монгол море моту науатл (Хуастека) науатл (Шимали Пуебла) науатл (мәркәзи) науатл (Ҝерерро) нгабар ндебеле ндебеле (Зимбабве) ндонга нзема окпе оромо осетин пангасинан папјаменто (Күрасао) пиҹин (Камерун) полјак португал пәнҹаб румын рус санго сапотек (Истм) свати себуан сепеди серб серб (латын) сесуто (Лесото) сесуто (Ҹәнуби Африка) сетсвана сидамо сингал словак словен сотсил сранан-тонго суаһили суаһили (Конго) тагалог таи тамил татар таҹик тви телугу тетела тетум (Дили) тзелтал тив тигре тлапанек ток-писин тотонак тохолабал тсонга тумбука түрк түркмән урһобо фарс фин фон франсыз хорват чех чибемба чилуба чинјанја читонга читонга (Малави) чичева чол чуваш шона јао јапон јоруба јунан ҝүрҹү ҹола Һаити креолу һауса һилигајнон һинд һири-моту әрәб өзбәк\nБИРИНҸИ ӘСРДӘ јашајан мәсиһиләр Падшаһлыг һаггындакы мүждәни даһа чох инсана чатдырмаг үчүн әлләриндән ҝәләни едирдиләр (Мәт. 24:14). Онлар һәтта башга өлкәләрә дә ҝедирдиләр. Мәсәлән, һәвари Булус тәблиғ сәјаһәти заманы мүасир Түркијәнин јерләшдији әразидә хош хәбәри јајмышды *. Бундан 2000 ил сонра, 2014-ҹү илдә Түркијәдә јенидән хүсуси тәблиғ кампанијасы кечирилди. Нәјә ҝөрә бу кампанијанын кечирилмәсинә еһтијаҹ вар иди? Кампанијада кимләр иштирак етди?\nӘһалиси 79 милјондан чох олан Түркијәдә тәхминән 2800 тәблиғчи вар. Бу о демәкдир ки, тәблиғчинин әһалијә нисбәти 1-ин 28 000-дир. Ҝөрүндүјү кими, өлкә әһалисинин чох һиссәсинә тәблиғ олунмајыб. Бу хүсуси кампанијанын мәгсәди гыса мүддәтә даһа чох инсана тәблиғ етмәк иди. Түркијәјә хариҹи өлкәләрдән түрк дилини билән тәхминән 550 баҹы-гардаш ҝәлмишди. Онлар јерли тәблиғчиләрлә бирҝә хош хәбәри јајырдылар. Бу кампанија сајәсиндә һансы наилијјәтләр әлдә олунду?\nБөјүк шаһидлик верилди. Истанбулдакы бир јығынҹагдан белә мәктуб алмышыг: «Бизи ҝөрәнләр сорушурдулар: “Нә мәсәләдир? Дејәсән, хүсуси топланты кечирирсиниз? Һара бахырсан, Јеһованын Шаһидидир!”» Измир шәһәриндәки бир јығынҹаг исә нөвбәти сөзләри јазыр: «Такси дајанаҹағында ишләјән бир киши гардашымызы ҝөрүб сорушду: “Хејирдирми? Дејәсән, фәалијјәтинизи ҝенишләндирмисиниз”». Доғрудан да, хүсуси кампанијанын кечирилдији һисс олунурду.\nХариҹи өлкәләрдән ҝәлән баҹы-гардашлар тәблиғ ишиндән бөјүк зөвг алдылар. Данимаркадан олан Стефан дејир: «Јеһова һагда һеч вахт ешитмәјән инсанлара һәр ҝүн раст ҝәлирдим. Һисс едирдим ки, сөзүн әсл мәнасында Јеһованын адыны таныдырам». Жан-Дејвид Франсадан јазыр: «Тәкҹә бир күчәдә саатларла тәблиғ едирдик. Бу мөһтәшәм иди! Әксәријјәт Јеһованын Шаһидләрини танымырды. Демәк олар ки, дөјдүјүмүз һәр гапыда ев сакинләри илә сөһбәт едир, онлара видео ҝөстәрир вә әдәбијјат верирдик».\nКампанијада иштирак едән 550 тәблиғчи ики һәфтәјә тәхминән 60 000 нәшр пајламышды. Бәли, кампанија сајәсиндә чохлу сајда инсан Јеһова һагда ешитди.\nХидмәтә һәвәс артды. Бу кампанија Түркијәдәки баҹы-гардашлара ҝөзәл тәсир бағышлады. Чохларында таммүддәтли хидмәтә башламаға һәвәс ојанды. Нәтиҹәдә, кампанијадан сонракы ил әрзиндә Түркијәдә өнҹүлләрин сајы 24 фаиз артды.\nКампанија хариҹдән ҝәлән баҹы-гардашларын да хидмәтинә мүсбәт тәсир ҝөстәрди. Алманијада јашајан Ширин адлы бир баҹы јазыр: «Түркијәдәки баҹы-гардашлар үчүн гејри-формал шаһидлик вермәк олдугҹа асандыр. Мән исә буну етмәјә чәкинирдим. Амма бу хүсуси кампанијанын, јерли баҹы-гардашларын вә чохлу дуаларымын сајәсиндә әввәлләр мәнә чәтин ҝәлән шејләри етмәји өјрәндим. Һәтта метрода тәблиғ едиб буклетләр вермишәм. Инди әввәлки гәдәр утанҹаг дејиләм».\nАлманијадан олан Јоһанес дејир: «Хидмәтимә тәтбиг едә биләҹәјим бәзи шејләри өјрәндим. Түркијәдәки баҹы-гардашлар чалышырлар ки, хош хәбәри мүмкүн гәдәр чох адама чатдырсынлар. Онлар һәр фүрсәтдә шаһидлик верирләр. Гәрара ҝәлдим ки, Алманијаја гајыданда мән дә белә едим. Инди әввәлкиндән даһа чох инсана тәблиғ едирәм».\nФрансада јашајан Зејнәб дејир: «Кампанија мәним хидмәтимә мүсбәт тәсир ҝөстәрди. Мәнә даһа ҹәсарәтли олмаға, даһа чох Јеһоваја ҝүвәнмәјә көмәк етди».\nТәблиғчиләр бир-бириләринә даһа јахын олдулар. Башга-башга өлкәләрдән ҝәлмиш баҹы-гардашлар арасындакы мәһәббәт вә бирлик унудулмаз тәәссүратлар јаратды. Жан-Дејвид дејир: «Биз баҹы-гардашларын гонагпәрвәрлијини “даддыг”. Онлар бизи достлары кими, һәтта аилә үзвләри кими гәбул етдиләр. Бизә өз евләринин гапыларыны ачдылар. Мән билирдим ки, биз бејнәлхалг гардашлығын үзвүјүк, әдәбијјатларымыздан буну дәфәләрлә охумушдум. Анҹаг инди өзүм бунун шаһиди олдум. Јеһованын халгынын арасында олмагдан даһа чох гүрур дујдум. Мәнә вердији бу шәрәфә ҝөрә Јеһоваја миннәтдарам».\nФрансадан олан Клар дејир: «Данимарка, Франса, Алманија вә ја Түркијәдән олмағымыза бахмајараг, һамымыз бир аиләнин үзвләријик. Санки Аллаһ әлинә бөјүк бир позан алыб Јер күрәсиндәки бүтүн сәрһәдләри силмишди».\nСтефани Франсадан јазыр: «Бу хүсуси кампанија сајәсиндә өјрәндик ки, бизи мәдәнијјәт вә дил јох, Јеһоваја олан мәһәббәт бирләшдирир».\nБашга өлкәләрдән ҝәлән баҹы-гардашлар бурадакы ҝенишмигјаслы тәблиғ ишинә бундан сонра да көмәк етмәк үчүн Түркијәјә көчмәк барәдә дүшүнмәјә башладылар. Һәтта бир нечә тәблиғчи артыг бу аддымы атыб. Бу баҹы-гардашларын әмәји әвәзсиздир.\nМәсәлән, уҹгар әразидәки 25 тәблиғчиси олан бир групда узун илләр иди ки, ҹәми бир ағсаггал вар иди. 2015-ҹи илдә Алманијадан вә Нидерланддан алты мүждәчи онлара көмәк етмәк үчүн бура көчәндә диндашларымызын нә гәдәр севиндијини тәсәввүр едирсиниз?\nТӘЛӘБАТ ОЛАН ӘРАЗИДӘ ХИДМӘТ\nХидмәт етмәк үчүн Түркијәјә көчән баҹы-гардашлар бурадакы һәјатлары барәдә нә дејирләр? Башга өлкәдә хидмәтин өзүнә ҝөрә чәтинликләри олса да, мүкафаты бөјүкдүр. Ҝәлин бу баҹы-гардашларын нә дедикләринә бахаг.\nИспанијадан Түркијәјә көчән Федерико адлы 40 јашлы аиләли бир гардаш бөлүшүр: «Садә һәјат сүрмәк мәни бир чох шејдән азад едир вә фикрими даһа ваҹиб шејләрә ҹәмләмәјә көмәк едир». Бәс неҹә дүшүнүрсүнүз, бу гардаш тәләбат олан әразидә хидмәт етмәји кимәсә мәсләһәт ҝөрәрди? О дејир: «Һә, әлбәттә ки! Инсанлара Јеһова һагда өјрәтмәк үчүн башга әразијә көчән шәхс өзүнү Јеһоваја әманәт етмиш олур. Адам онда Јеһованын гајғысыны һәмишәкиндән даһа чох дујур».\nНидерланддан көчән Руди адлы 50 јашлы аиләли бир гардаш дејир: «Тәләбат олан әразидә хидмәт етмәк, хош мүждәдән хәбәри олмајан инсанларла сөһбәт етмәк бизә бөјүк мәмнунлуг ҝәтирир. Һәгигәти гәбул едән инсанларын сималарындакы хошбәхтлији ҝөрмәкдән ҝөзәл нә ола биләр?!»\nАлманијадан көчән Саша адлы 40 јашлы аиләли бир гардаш бөлүшүр: «Һәр дәфә хидмәтдә оланда һәгигәти һеч вахт ешитмәмиш инсанлара раст ҝәлирәм. Белә инсанлара Јеһова Аллаһ һагда өјрәтмәкдән зөвг алырам».\nЈапонијадан көчән 30 јашлы Атсуко адлы аиләли баҹы дејир: «Әввәлләр Армаҝеддонун тез ҝәлмәјини арзулајырдым. Амма Түркијәјә көчәндән сонра Јеһоваја һәлә дә сәбир етдијинә ҝөрә шүкр еләдим. Јеһованын дүнја мигјасындакы тәблиғ ишини неҹә идарә етдијини ҝөрәндә Она даһа да јахынлашмаг истәјирәм».\nРусијадан көчән 30 јашлы Алиса адлы бир баҹы дејир: «Бу хидмәт нөвүндә иштирак етмәклә Јеһованын кәрамәтини даддым» (Зәб. 34:8). О әлавә едир: «Јеһова мәним һәм Атам, һәм дә јахын Достумдур. Мүхтәлиф вәзијјәтләрлә үзләшдикҹә Ону даһа да јахындан таныјырам. Һәјатым хошбәхт анларла, мараглы һадисәләрлә вә бол-бол немәтләрлә долудур».\nТүркијәдә һәјата кечирилән хүсуси кампанија васитәсилә хош хәбәр даһа чох инсана чатдырылды. Бунунла белә, һәлә дә тәблиғ едилмәмиш чохлу әразиләр вар. Түркијәјә көчән баҹы-гардашлар һәр ҝүн Јеһованын адыны ешитмәјән инсанларла гаршылашырлар. Белә әразиләрдә сиз дә хидмәт етмәк истәјәрдиниз? Әҝәр беләдирсә, онда «башынызы галдырын вә тарлалара бахын, мәһсул јетишиб, бичинә һазырдыр» (Јәһ. 4:35). Бичинә һазыр тарлаларда тәблиғ етмәк ишиндә көмәк едә биләрсиниз? Белә бир истәјиниз варса, мәгсәдинизә чатмаг үчүн лазыми аддымлар атын. Бир шејә әмин олун: Јерин уҹгарларынадәк хош хәбәрин тәблиғиндә нә гәдәр чох пајыныз олса, бир о гәдәр сајаҝәлмәз немәтләр бичәҹәксиниз! (Һәв. 1:8).\n^ абз. 2 «Ҝөзәл дијары сејр един» брошүрүнүн 32 вә 33-ҹү сәһифәләринә (рус.) нәзәр салын.


Q=5	C=0	SS=0	LS=0	PS=5	DC=0	LC=0	SD=0	BS=2	G0=11	G1=7	G2=3	DLID=az_RU	BODY=Падшаһлыгла бағлы вәдләр — «Һәр шеји тәзә едирәм» | Аллаһын Падшаһлығы\nСиз Падшаһлыгла бағлы вәдләрин һәјата кечмәсинин һәсрәтини чәкирсинизми?\nПадшаһлыгла бағлы вәдләр — «Һәр шеји тәзә едирәм»\nӘЛ АТЫБ ағаҹдан јетишмиш, шипширин, әтирли алманы дәриб сәбәтә гојурсунуз. Бир нечә саатдыр ки, ишләјирсиниз, буна бахмајараг өзүнүзү ҝүмраһ һисс едирсиниз, һәлә бир о гәдәр дә ишләјә биләрсиниз. Ананыз да аиләнин диҝәр үзвләри вә көмәјә ҝәлән достларла ширин сөһбәт едә-едә ишләјир. О, чох ҹаван ҝөрүнүр; сиз ону илләр өнҹә ушаг оланда белә ҝөрмүшдүнүз. Адамын инанмағы ҝәлмир ки, о нә вахтса гоҹа олуб. Елә бил, һеч ананыз хәстәликдән шам кими әријән заман сон нәфәсини верәркән әлиндән тутмамысыныз вә гәбринин үстүндә аҹы ҝөз јашлары төкмәмисиниз. Анҹаг инди о да, бир чохлары кими, сапсағламдыр.\nБиз әминик ки, гаршыда бизи белә ҝүнләр ҝөзләјир. Буна инанмағымыза сәбәб Аллаһын вәдләринин һеч вахт боша чыхмамасыдыр. Бу бөлмәдә биз Падшаһлыгла бағлы бәзи вәдләрин јахын ҝәләҹәкдә неҹә јеринә јетәҹәјини вә онларын јеринә јетмәсинин Армаҝеддон мүһарибәсинә ҝәтириб чыхараҹағыны арашдыраҹағыг. Биз һәмчинин Армаҝеддондан сонра јеринә јетәҹәк мөһтәшәм вәдләр барәдә дә данышаҹағыг. Аллаһын Падшаһлығынын бүтүн јер үзүнү идарә едәҹәјини вә һәр шеји јениләшдирәҹәјини ҝөрмәк неҹә дә хош олаҹаг!\nАллаһын Падшаһлығы дүшмәнләрин көкүнү кәсир\nИндидән Армаҝеддон мүһарибәсинә һазырлаша биләрсән.\nПадшаһлыг јер үзүндә Аллаһын ирадәсини јеринә јетирир\nСән неҹә ола биләрсән ки, Јеһованын вәдләри һәгигәтән јеринә јетәҹәк?


Q=18	C=4	SS=0	LS=13	PS=4	DC=0	LC=0	SD=0	BS=3	G0=14	G1=7	G2=4	DLID=az_RU	BODY=Хидмәтдә пүхтәләшәк. Тәкрар сөһбәт\nМәсиһи һәјаты вә ибадәти. Иш дәфтәри | Нојабр 2017\nДИЛИ: Aзәрбајҹан (кирил әлифбасы) Јава дили Азәрбајҹан (латын әлифбасы) Алтај Белиз креолу Бразилија жест дили Валенсија Вјетнам Галисија дили Гвинеа-Биссау креолу Гренландија Данимарка Индонезија Исвеч Камбоҹа Кирибати Конго Лаос Литва Маврики креолу Македонија Малта Мјанма Непал Ниас Нидерланд Ниуе Ниҝериа пиҹини Норвеч Понапе Раратонга Самоа Санҝир Сејшел креолу Соломон Адалары пиҹини Таити Тонга Тувалу Увеа Уелс Украјна Фарер Фиҹи Хмонг (ағ) Чин (Кантон, садәләшдирилмиш) Чин (Кантон, әнәнәви) Чин (мандарин, садәләшдирилмиш) Чин (мандарин, әнәнәви) абуа абуи адангме албан алман алур амһара аракуан ассам аукан африкаанс ачоли ашағы алман ајмара аҹа бамана баса (Камерун) баск батак (каро) батак (сималунгун) батак (тоба) бауле башгырд бенгал биак бикол бислама болгар булу варај везо венда волајта га газах ган гарачы (Македонија) гарачы (Сербија) гарачы дили (кирил) (Македонија) гарачы дили (Ҹәнуби Јунаныстан) гарифуна гокана гуарани гуахиро гуҹарат гырғыз дајак (нгаҹу) дигорон дреһу дуала дхолуо еве едо ермәни ермәни (гәрб) есан естон ефик занде зулу ибан ибанаг ибинда ибо иврит илок инҝилис исланд исоко испан италјан кабовердиану кабре кана каннада каонде карен (сго) каталан качин кекчи кечуа (Анкаш) кечуа (Ајакучо) кечуа (Боливија) кечуа (Куско) кикамба киконго кикујју килуба кимбунду кинјаруанда кипенде кирунди кисонге кисси киче кичуа (Имбабура) кичуа (Чимборасо) конкани (латын) кореја коса крио куангали куанјама кјангонде күрд курманҹи күрд курманҹи (Гафгаз) күрд курманҹи (кирил) латыш ленҹе лингала лози ломве лувале луганда лунда макуа малагаси малај малајалам мам мамбве-лунгу маратһ масатек (Хуаутла) мајја маҹар мбунда мегрел менде мизо михе миштек (Ҝерреро) монгол море моту навахо нага-куки-чин (һакһа) науатл (Хуастека) науатл (Шимали Пуебла) науатл (мәркәзи) науатл (Ҝерерро) нгабар нгангела ндау ндебеле ндебеле (Зимбабве) ндонга нзема нсенга нјанека нјунгве одиа окпе олу конзо оромо осетин отоми (Мескитал вадиси) пангасинан папјаменто (Күрасао) пиҹин (Камерун) полјак португал португал (португал) пәнҹаб румын рунјанкоре рус руторо санго сапотек (Истм) сапотек (Лачигуири) сарамаккан свати себуан сена сепеди серб серб (латын) сесуто (Лесото) сесуто (Ҹәнуби Африка) сетсвана сидамо сингал словак словен сотсил сранан-тонго суаһили суаһили (Конго) сунда тагалог таи тамил тандрој танкарана тараски тарахумара татар таҹик тви телугу тесо тетела тетум (Дили) тзелтал тив тигре тлапанек ток-писин тотонак тохолабал тсва тсонга тумбука түрк түркмән умбунду урду уруунд урһобо ујғур (кирил) фарс фин фон франсыз хорват чавакано чангана(Мозамбик) чех чибемба чилуба чинамванга чинјанја читонга читонга (Зимбабве) читонга (Малави) чичева чокве чол чуабо чуваш шона јао јапон јоруба јунан ҝүрҹү ҹола Һаити креолу һауса һереро һилигајнон һинд әрәб өзбәк\nНӘ ҮЧҮН ВАҸИБДИР? Хош хәбәрә һај верәнләрин әксәријјәти Аллаһы ахтаран инсанлардыр (Әш 55:6). Аллаһ һаггында даһа чох өјрәнмәләри үчүн онларын јанына дәфәләрлә ҝетмәлијик. Һәрәнин бир ҹүр дәрди вар, буна ҝөрә дә инсанларын һәгигәтә олан марағыны артырмаг үчүн мүхтәлиф үсуллардан истифадә етмәк лазымдыр. Әҝәр биз әввәлҹәдән јахшыҹа һазырлашсаг, һәр дәфә ҝәләндә әсас мәгсәдимизи — Мүгәддәс Китаб дәрсинә башламағы унутмасаг, онда тәкрар сөһбәтимиз сәмәрәли алынаҹаг.\nЧалыш ки, сөһбәт етдијин инсанын јанына тез, мүмкүнсә, бир нечә ҝүндән сонра ҝедәсән (Мт 13:19)\nМеһрибан, һөрмәтҹил вә тәмкинли ол\nҜүләрүзлә саламлаш. Инсана ады илә мүраҹиәт ет. Ҝәлишинин сәбәбини гысаҹа вурғула; мисал үчүн, һансыса суалына ҹаваб вермәк, сајтымызы ҝөстәрмәк, журналын сон сајыны вермәк, һансыса видеону ҝөстәрмәк вә ја Мүгәддәс Китаб дәрсинин неҹә кечирилдијини изаһ етмәк үчүн ҝәлмисән. Әҝәр инсаны башга мөвзу марагландырырса, сөһбәти о истигамәтдә апар (Фп 2:4)\nИнсанын үрәјиндә әкдијин һәгигәт тохумунун бөјүмәси үчүн ону сула. Буну Мүгәддәс Китабдан һансыса фикри бөлүшмәклә вә ја әдәбијјат сахламагла етмәк олар (1Кр 3:6). Сәмими мүнасибәт гур\nНөвбәти ҝөрүш үчүн зәмин гој\nАЛЛАҺЫН КӘЛАМЫНДАКЫ ХӘЗИНӘ «Јеһованы ахтарын вә јашајын»\nМӘСИҺИ ҺӘЈАТЫ Хидмәтдә пүхтәләшәк. Тәкрар сөһбәт\nАЛЛАҺЫН КӘЛАМЫНДАКЫ ХӘЗИНӘ Сәһвләриниздән дәрс алын\nМӘСИҺИ ҺӘЈАТЫ Јунус китабындан ибрәт дәрсләри\nАЛЛАҺЫН КӘЛАМЫНДАКЫ ХӘЗИНӘ Јеһова биздән нә тәләб едир?\n27 нојабр — 3 декабр\nАЛЛАҺЫН КӘЛАМЫНДАКЫ ХӘЗИНӘ Ајыг-сајыг олун\nМӘСИҺИ ҺӘЈАТЫ Дәјишикликләр оланда белә, ајыг-сајыг вә фәал олун\nМәтн Електрон нәшрләри јүкләмәк үчүн параметрләр МӘСИҺИ ҺӘЈАТЫ ВӘ ИБАДӘТИ. ИШ ДӘФТӘРИ Нојабр 2017\nМӘСИҺИ ҺӘЈАТЫ ВӘ ИБАДӘТИ. ИШ ДӘФТӘРИ Нојабр 2017


Q=19	C=13	SS=11	LS=5	PS=1	DC=0	LC=0	SD=0	BS=2	G0=32	G1=29	G2=20	DLID=az_RU	BODY=Јеһованын Шаһидләри инсанлары динләрини дәјишмәјә мәҹбур едирләр? | Тез-тез верилән суаллар\nДИЛИ: Aзәрбајҹан (кирил әлифбасы) Јава дили Азәрбајҹан (латын әлифбасы) Америка жест дили Боснија Валенсија Вјетнам Галисија дили Гренландија Данимарка Индонезија Исвеч Камбоҹа Литва Малта Мјанма Непал Ниас Нидерланд Норвеч Раратонга Самоа Соломон Адалары пиҹини Таити Тонга Уелс Украјна Фарер Чин (мандарин, садәләшдирилмиш) Чин (мандарин, әнәнәви) адангме албан алман амһара аракуан африкаанс ашағы алман баск батак (тоба) башгырд бислама болгар везо венда га газах ган гуарани гырғыз еве ермәни ермәни (гәрб) естон зулу иврит илок инҝилис испан италјан карен (сго) каталан качин кечуа (Куско) кинјаруанда кирунди кореја коса лингала малагаси малај малајалам мам масатек (Хуаутла) мајја маҹар михе нага-куки-чин (һакһа) науатл (Хуастека) науатл (Шимали Пуебла) науатл (мәркәзи) науатл (Ҝерерро) нгабар нзема оромо пангасинан полјак португал пәнҹаб румын рус сапотек (Истм) себуан сепеди серб серб (латын) сетсвана сингал словак словен сотсил суаһили тагалог таи тараски татар таҹик телугу тетум (Дили) тзелтал тигре тотонак тохолабал тсонга түрк түркмән урду ујғур (кирил) фанте фарс фин франсыз хорват чех читонга чичева чол шона јапон јоруба јунан ҝүрҹү Һаити креолу һилигајнон әрәб өзбәк\nХејр, мәҹбур етмирик. Әсас журналларымыздан олан «Ҝөзәтчи гүлләсиндә» гејд олунур: «Инсанлара динләрини дәјишмәк мәгсәдилә тәзјиг ҝөстәрмәк олмаз *». Ашағыдакы сәбәбләрә ҝөрә биз инсанлары буна мәҹбур етмирик.\nИса пејғәмбәр онун тәлимләрини гәбул етсинләр дејә, инсанлара тәзјиг ҝөстәрмирди. О билирди ки, бу хәбәрә аз сајда инсан һај верәҹәк (Мәтта 7:13, 14). Шаҝирдләри онун дедикләрини сәһв баша дүшүб, ону тәрк едәндә Иса онлары галмаға мәҹбур етмәди (Јәһја 6:60—62, 66—68).\nИса пејғәмбәр давамчыларына өјрәдирди ки, инсанлара етигадларыны дәјишмәк үчүн тәзјиг ҝөстәрмәсинләр. Инсанлара өз әгидәләринә зидд ҝедәрәк Падшаһлыг һаггында хош хәбәри мәҹбури гәбул етдирмәк әвәзинә, бу хәбәрә һај верән инсанлары ахтармалы идиләр (Мәтта 10:7, 11—14).\nТәзјиг алтында етигады дәјишмәјин хејри јохдур, чүнки Аллаһ көнүллү ибадәти гәбул едир (Ганунун тәкрары 6:4, 5; Мәтта 22:37, 38).\nБиз прозелитизмлә мәшғул олуруг?\nДүздүр, Мүгәддәс Китаб јазылдығы кими биз хош хәбәри «дүнјанын уҹгарларына», «һәр јердә, ев-ев» тәблиғ едирик (Һәвариләрин ишләри 1:8; 10:42; 20:20). I әсрдәки мәсиһиләри ҝүнаһландырдыглары кими, бизи дә прозелитизмлә (өз дининә дөндәрмәк) мәшғул олмагда ҝүнаһландырырлар (Һәвариләрин ишләри 18:12, 13). Анҹаг бу иттиһамлар әсассыздыр. Биз етигадымызы мәҹбури олараг һеч кәсә тәлгин етмирик. Фикирләширик ки, инсан дәгиг билик әлдә етдикдән сонра өз сечимини етмәлидир.\nБиз нә дин пәрдәси алтында сијаси фәалијјәтлә мәшғул олуруг, нә дә инсанлары динләрини дәјишмәјә мәҹбур едирик. Јахуд сајымызы артырмаг үчүн инсанлара пул, сосиал јардым тәклиф етмирик. Биз белә етмәклә өзүнү мәсиһи адландырыб, әслиндә исә белә һәрәкәтләри илә Мәсиһин адына ләкә ҝәтирәнләрдән фәргләнирик *.\nБәс инсанын өз динини дәјишмәк һүгугу вар?\nИбраһим пејғәмбәр ата-бабаларынын ибадәт етдији диндән имтина етди.\nБәли. Мүгәддәс Китаб ҝөстәрир ки, инсан өз етигадыны дәјишә биләр. Орада ата-аналарынын, гоһумларынын динләринә риајәт етмәјән, азад шәкилдә һәгиги Аллаһа ибадәт етмәји сечән чохлу инсанлардан бәһс олунур. Ибраһим, Рут, һәвари Булус, Афинадакы бәзи инсанлары буна нүмунә ҝәтирмәк олар (Јушә 24:2; Рут 1:14—16; Һәвариләрин ишләри 17:22, 30—34; Галатијалылара 1:14, 23). Үстәлик, Мүгәддәс Китаб инсанын сәһв сечим едиб һәгиги ибадәти тәрк етмәк һүгугунун олдуғуну тәсдиг едир (1 Јәһја 2:19).\nБМТ-нин Инсан Һүгуглары һаггында Үмуми Бәјаннамәси тәрәфиндән дәстәкләнән етигадыны дәјишмәк һүгугу «бејнәлхалг инсан һүгуглары һаггында ганунун әсасы» адланыр. Сәнәддә гејд олунур ки, һәр кәс «динини вә әгидәсини дәјишмәкдә» вә дини идејалар дахил олмагла, «һансыса мәлумат вә идејалары мәнимсәмәк вә јајмагда» азаддыр *. Бу һүгуглар иманларыны горумаг вә разылашмадығы идејалары гәбул етмәмәк ихтијары олан инсанларын һүгугларына һөрмәт етмәк өһдәчилији дә дашыјыр.\nДинин дәјишдирилмәси дәдә-баба адәтләринә һөрмәтсизликдир?\nҺеч дә белә дејил. Мүгәддәс Китаб тәшвиг едир ки, дининдән асылы олмајараг, бүтүн инсанлара һөрмәт едәк (1 Бутрус 2:17). Јеһованын Шаһидләри, һәтта валидејнләринин етигадлары фәргли олса да, Мүгәддәс Китабын валидејнләринизә һөрмәт един әмринә риајәт едирләр (Ефеслиләрә 6:2, 3).\nАнҹаг һәр кәс Мүгәддәс Китабын нөгтеји-нәзәри илә разылашмыр. Замбијада бөјүмүш бир гадын дејир: «Мәним јашадығым ҹәмијјәтдә динини дәјишмәк аиләјә вә һәмин ҹәмијјәтә хәјанәт етмәк демәкдир». Бу гадын јенијетмә чағларында Мүгәддәс Китабы Јеһованын Шаһидләри илә өјрәнмәјә башламыш вә бир гәдәр сонра динини дәјишмәк гәрарына ҝәлир. О үзләшдији вәзијјәтлә бағлы бөлүшүр: «Валидејнләрим мәндән тез-тез наразы олдугларыны вә онларын үмидләрини пуч етдијими дејирләр. Мәнә чох чәтин иди, чүнки валидејнләримин разылығы мәним үчүн чох шеј ифадә едир... Јеһоваја садиг галмағы сечмәк аиләмә садиг олмадығымы ҝөстәрмир *».\n^ абз. 2 «Ҝөзәтчи Гүлләси»нин 2002-ҹи ил 1 јанвар сајы, 22-ҹи сәһифә, 15-ҹи абзас.\n^ абз. 8 Мәсәлән, ерамызын 785-ҹи илиндә Бөјүк Карл мәсиһи кими вәфтиз олунмајан саксонијалыларын өлүм ҹәзасына мәһкум едилмәсинә фәрман вермишди. Ерамызын 1555-ҹи илдә Аугсбург дини сүлһү Мүгәддәс Рома империјасында дөјүшән тәрәфләр арасында имзаланмышды. Рома-Католик вә ја Лүтеран килсәси, еләҹә дә онун һакимијјәти алтында оланлар Бөјүк Карлын динини гәбул етмәли идиләр. Динин ганун-гајдаларына риајәт етмәкдән бојун гачыранлар өлкәни тәрк етмәли идиләр.\n^ абз. 11 Охшар һүгуглар Инсан вә халг һүгугларына даир Африка Хартијасы, Инсан Һүгуглары вә Вәзифәләри үзрә Америка Бәјаннамәси, Инсан Һүгуглары үзрә 2004-ҹү ил Әрәб Хартијасы, Авропа Инсан Һүгуглары Конвенсијасы, Мүлки вә Сијаси Һүгуглар һаггында Бејнәлхалг Пактда өз әксини тапыр. Амма белә һүгугларын тәмин олунмасыны тәләб едән халглар да бу мәсәләдә өз өһдәчиликләрини јеринә јетирмирләр.\n^ абз. 14 Мүгәддәс Китаба әсасән һәгиги Аллаһын ады.


Q=12	C=2	SS=2	LS=5	PS=5	DC=0	LC=0	SD=0	BS=1	G0=39	G1=23	G2=15	DLID=az_RU	BODY=Әрәмја 38 | Онлајн Мүгәддәс Китаб | Јени дүнја тәрҹүмәси\nӘрәмја гујуја атылыр (1—6)\nӘбәдмәлик Әрәмјаны хилас едир (7—13)\nСидгијјә тәслим олмалыдыр 14—28)\n38 Маттан оғлу Шәфәтај, Фәшһур оғлу Гәдали, Шәләмја оғлу Југал+ вә Мәлкијјә оғлу Фәшһур+ Әрәмјанын халга дедији бу сөзләри ешитди: 2 «Јеһова белә дејир: “Бу шәһәрдә галанлар гылынҹдан, аҹлыгдан вә азардан өләҹәк.+ Амма ким кәлданиләрә тәслим олса, сағ галаҹаг, ҹаны онун үчүн гәнимәт олаҹаг”.+ 3 Јеһова белә дејир: “Бу шәһәр Бабил падшаһынын ордусуна тәслим олаҹаг. О, шәһәри истила едәҹәк”».+ 4 Әјанлар падшаһа дедиләр: «Гој бу адам өлдүрүлсүн.+ О, бу сөзләрлә шәһәрдә галан дөјүшчүләри, һабелә халгы руһдан салыр. О, халга әмин-аманлыг јох, бәла арзулајыр». 5 Сидгијјә падшаһ деди: «О сизин ихтијарыныздадыр. Падшаһ сизә мане ола билмәз». 6 Онда онлар Әрәмјаны шаһзадә Мәлкијјәнин Кешикчи һәјәтиндәки гујусуна атдылар.+ Әрәмјаны ора кәндирлә салладылар. Гујуда су јох иди, гују лил иди. Әрәмја лилә батмаға башлады. 7 Сарајда мәмур олан һәбәш Әбәдмәлик+ Әрәмјанын гујуја атылмасындан хәбәр тутду. Бу вахт падшаһ Бинјамин дарвазасында отурмушду.+ 8 Әбәдмәлик сараја ҝедиб падшаһа деди: 9 «Еј ағам падшаһ, бу адамлар Әрәмја пејғәмбәрә јаманлыг едибләр. Ону гујуја атыблар, о, орада аҹындан өләҹәк, чүнки шәһәрдә чөрәк галмајыб».+ 10 Онда падшаһ һәбәш Әбәдмәликә әмр едиб деди: «Өзүнлә бурадан отуз нәфәр ҝөтүр, нә гәдәр ки өлмәјиб, Әрәмја пејғәмбәри гујудан чыхарт». 11 Әбәдмәлик өзү илә адамлар ҝөтүрүб сараја, хәзинәнин+ алтындакы отаға ҝириб орадан ҹыр-ҹындыр, әсҝи ҝөтүрдү вә кәндирлә гујуја, Әрәмјанын јанына саллады. 12 Һәбәш Әбәдмәлик Әрәмјаја деди: «Ҹыр-ҹындыры, әсҝиләри кәндирин үстүнә гојуб голтугларынын алтына кечир». Әрәмја белә дә етди. 13 Ону кәндирлә чәкиб гујудан чыхардылар. Әрәмја Кешикчи һәјәтиндә галды.+ 14 Сидгијјә падшаһ Әрәмја пејғәмбәри јанына, Јеһованын евиндәки үчүнҹү ҝиришә чағыртдырды. Падшаһ Әрәмјаја деди: «Сәндән бир сөз сорушмаг истәјирәм. Мәндән һеч нә ҝизләтмә». 15 Әрәмја Сидгијјәјә деди: «Десәм, мәни өлдүрәҹәксән. Мәсләһәт версәм, гулаг асмајаҹагсан». 16 Онда Сидгијјә падшаһ ҝизлиҹә Әрәмјаја анд ичиб деди: «Бу ҹаны бизә верән Јеһоваја анд олсун, сәни өлдүрмәјәҹәјәм, ҹанынын гәсдинә дуран бу адамларын әлинә вермәјәҹәјәм». 17 Онда Әрәмја Сидгијјәјә деди: «Исраилин Аллаһы, ордулар Аллаһы Јеһова белә дејир: “Әҝәр Бабил падшаһынын әјанларына тәслим олсан, ҹаныны гуртараҹагсан вә бу шәһәрә од вурулмајаҹаг. Сән дә, сәнин ев әһлин дә сағ галаҹаг.+ 18 Јох әҝәр Бабил падшаһынын әјанларына тәслим олмасан, бу шәһәр кәлданиләрин әлинә кечәҹәк, онлар шәһәрә од вураҹаг.+ Сән өзүн дә онларын әлиндән гуртула билмәјәҹәксән”».+ 19 Онда Сидгијјә падшаһ Әрәмјаја деди: «Кәлданиләрин тәрәфинә кечән јәһудиләрдән горхурам. Бирдән мәни онларын ихтијарына верәрләр, онлар да мәнә диван тутарлар». 20 Амма Әрәмја деди: «Сәни онларын ихтијарына вермәјәҹәкләр. Нә олар, дедијимә гулаг ас, Јеһованын сөзләринә табе ол. Онда хејир тапарсан, сағ галарсан. 21 Тәслим олмасан, ҝөр башына нә ҝәләҹәк. Јеһова мәнә буну әјан едиб: 22 Будур, Јәһуда падшаһынын сарајында галан гадынлары ҝөтүрүб Бабил падшаһынын әјанларынын+ јанына апарырлар. Гадынлар белә дејир:“Дост билдијин адамлар сәни алдатды, сәни мәғлуб етди.+ Онлар сәни батаглыға салдылар, Өзләри исә ҝери чәкилиб гачдылар”. 23 Бүтүн арвадларын, оғулларын кәлданиләрә тәслим едиләҹәк, сән өзүн дә онларын әлиндән гуртула билмәјәҹәксән. Бабил падшаһы сәни тутаҹаг.+ Сәнә ҝөрә бу шәһәрә од вуруб јандыраҹаглар».+ 24 Сидгијјә Әрәмјаја деди: «Һеч кимин бу сөһбәтдән хәбәри олмасын, јохса өләрсән. 25 Ишдир, әјанлар сәнинлә данышдығымдан хәбәр тутуб јанына ҝәлсәләр, сәнә: “Сөјлә бизә, падшаһа нә дедин? Падшаһ сәнә нә деди? Һеч нәји ҝизләтмә, јохса сәни өлдүрәрик”,+ — десә, 26 онлара сөјләјәрсән: “Падшаһа јалварырдым ки, мәни Јәһунатанын евинә гајтармасын, орада өлмәјим”».+ 27 Үстүндән бир гәдәр кечәндән сонра әјанлар Әрәмјанын јанына ҝәлиб ону сорғу-суала тутдулар. О, онлара падшаһын әмр етдији кими ҹаваб верди. Онлар даһа Әрәмјаја һеч нә демәдиләр, чүнки о сөһбәти һеч ким ешитмәмишди. 28 Јерусәлимин зәбт олундуғу ҝүнәдәк Әрәмја Кешикчи һәјәтиндә галды.+ Јерусәлим зәбт олунан вахт+ о, һәлә дә орада иди.


Q=2	C=1	SS=0	LS=0	PS=0	DC=0	LC=0	SD=0	BS=2	G0=197	G1=164	G2=81	DLID=az_RU	BODY=Үзәримиздә башчылыг едәнләрә һөрмәт ҝөстәрәк | Аллаһын мәһәббәти\n«Һәр ҹүр инсана һөрмәт един» (1 БУТРУС 2:17).\n1, 2. а) Үзәримиздә башчылыг едәнләрә һөрмәт ҝөстәрмәк мәсәләсинә ҝәлдикдә һансы чәтинликлә үзләширик? б) Бу фәсилдә һансы суаллары нәзәрдән кечирәҹәјик?\nБАЛАҸА ушаға хошламадығы бир иши тапшыранда үз-ҝөзүнү неҹә туршутдуғуну һеч мүшаһидә етмисән? Онун дахилиндә ҝедән мүбаризә үзүндән ачыг-ајдын охунур. Ушаг валидејнин сәсини ешидир вә баша дүшүр ки, она гулаг асмалыдыр. Амма буну етмәк истәмир. Һәрдән биз дә бу ушаг кими өзүмүзлә мүбаризә апармалы олуруг.\n2 Үзәримиздә башчылыг едәнләрә һөрмәт бәсләмәк һәмишә асан олмур. Сән дә белә чәтинлик чәкирсән? Әҝәр беләдирсә, нараһат олма, сән тәк дејилсән. Индики зәманәдә һөрмәт гијмәтдән дүшүб. Бунунла белә, Мүгәддәс Китабда дејилир ки, биз үзәримиздә башчылыг едәнләрә һөрмәт бәсләмәлијик (Мәсәлләр 24:21). Аллаһын мәһәббәтини горумаг истәјириксә, бу, хүсусилә ваҹибдир. Бунунла әлагәдар ортаја бир нечә суал чыхыр: үзәримиздә башчылыг едәнләрә һөрмәт бәсләмәк нәјә ҝөрә чәтиндир? Јеһова буну нә үчүн тәләб едир вә бу тәләби јеринә јетирмәјә бизә нә көмәк едәҹәк? Бәс бу һөрмәти неҹә ҝөстәрә биләрик?\nҺӨРМӘТ ҜӨСТӘРМӘК НИЈӘ ЧӘТИНДИР?\n3, 4. Ҝүнаһ вә гејри-камиллик неҹә башлады вә нәјә ҝөрә гејри-камиллик сәлаһијјәт саһибләринә һөрмәт бәсләмәкдә бизә чәтинлик јарадыр?\n3 Ҝәл үзәримиздә башчылыг едәнләрә һөрмәт ҝөстәрмәји чәтинләшдирән ики сәбәби арашдыраг. Биринҹиси, биз гејри-камиллик; икинҹиси, сәлаһијјәтли адамлар да гејри-камилдирләр. Ҝүнаһ вә гејри-камиллијин көкү Әдән бағына, Адәмлә Һәвванын Аллаһын һакимијјәтинә гаршы үсјан галдырдыглары вахта ҝедиб чыхыр. Демәли, ҝүнаһ үсјандан башлајыб. Бөјүјүн үзүнә ағ олмаг о вахтдан инсанларын илијинә ишләјиб (Јарадылыш 2:15—17; 3:1—7; Зәбур 51:5; Ромалылара 5:12).\n4 Гејри-камиллик уҹбатындан чохумузда тәкәббүр өзүнү асанлыгла бүрузә верир. Тәвазөкарлыг исә әксинә чох надир кејфијјәтдир, ону јетишдирмәк вә горујуб-сахламаг үчүн чох чалышмаг лазымдыр. Һәтта узун илләр Аллаһа сәдагәтлә хидмәт етдикдән сонра да дикбашлығын вә тәкәббүрүн бадына ҝедә биләрик. Мисал үчүн, Гарунун нүмунәсинә бахаг. О, Јеһованын халгы илә бирликдә бир чох чәтинликләрә сәдагәтлә синә ҝәрмишди, лакин сонрадан даһа чох сәлаһијјәт алмаг истәди вә утанмадан о дөврүн ән һәлим инсаны олан Мусаја гаршы чыхды (Сајлар 12:3; 16:1—3). Үзијјә падшаһ да тәкәббүрлә Јеһованын мәбәдинә ҝириб, јалныз каһинләрә һәвалә едилмиш мүгәддәс ајини иҹра етмәк фикринә дүшдү (2 Салнамәләр 26:16—21). Дикбашлыг бу адамлара баһа баша ҝәлди. Биз онлардан өзүмүзә ибрәт дәрси ҝөтүрмәлијик. Биз тәкәббүрә гаршы мүбаризә апармалыјыг, чүнки бу хүсусијјәт үзәримиздә башчылыг едәнләрә һөрмәт бәсләмәјә бизә әнҝәл төрәдир.\n5. Гејри-камил инсанлар өз һакимијјәтиндән неҹә суи-истифадә етмишләр?\n5 Диҝәр тәрәфдән, чох вахт сәлаһијјәти олан гејри-камил инсанларын өзләри һакимијјәти һөрмәтдән салырлар. Онлардан бир чоху зүлмкар, ганичән олмушдур. Бәшәр тарихиндә һакимијјәтдән суи-истифадә һаллары аз олмајыб. (Ваиз 8:9 ајәсини оху.) Мисал үчүн, Јеһова Талуту падшаһ сечәндә о, чох садә вә тәвазөкар адам иди. Лакин онда тәкәббүр вә пахыллыг баш галдырды, сонра исә сәдагәтли Давуду тәгиб етмәјә башлады (1 Ишмуил 9:20, 21; 10:20—22; 18:7—11). Сонрадан Давуд Исраилин ән јахшы падшаһларындан бири олду, лакин о да һакимијјәтиндән суи-истифадә едиб һет Урјајын арвадыны оғурлады, ҝүнаһсыз кишини исә ҹәбһәнин ағыр јеринә, өлүмә ҝөндәрди (2 Ишмуил 11:1—17). Бәли, гејри-камил инсан һакимијјәтдән дүзҝүн истифадә етмәји баҹармыр. Әләлхүсус, һакимијјәт саһибләри Јеһоваја һөрмәт етмәјәндә даһа пис ишләр ҝөрүрләр. Католик папаларынын ҝениш мигјаслы тәгиб сијасәтини тәсвир едән бир Британија дөвләт хадими белә демишди: «Һакимијјәт инсаны позур, мүтләг һакимијјәт исә инсаны мүтләг позур». Бүтүн бу садаладыгларымызы јадда сахлајараг, ҝәл бир суалы нәзәрдән кечирәк: үзәримиздә башчылыг едәнләрә нәјә ҝөрә һөрмәт ҝөстәрмәк лазымдыр?\nҮЗӘРИМИЗДӘ БАШЧЫЛЫГ ЕДӘНЛӘРӘ НӘЈӘ ҜӨРӘ ҺӨРМӘТ ҜӨСТӘРМӘЛИЈИК?\n6, 7. а) Јеһоваја мәһәббәт бизи нәјә тәшвиг едир вә нә үчүн? б) Аллаһа һансы әһвал-руһијјә илә табе олмаг лазымдыр вә биз буну неҹә едә биләрик?\n6 Үзәримиздә башчылыг едәнләрә илк нөвбәдә Јеһоваја, башгаларына, һәтта өзүмүзә мәһәббәтдән ирәли ҝәләрәк һөрмәт ҝөстәрмәлијик. Јеһованы һәр шејдән чох севдијимиз үчүн биз Онун гәлбини севиндирмәк истәјирик. (Мәсәлләр 27:11; Марк 12:29, 30 ајәләрини оху.) Биз билирик ки, Әдәндәки үсјандан сонра Јеһованын һакимијјәти, јәни Каинаты идарә етмәк һүгугу шүбһә алтына алынмаға башланды вә бәшәријјәтин әксәр һиссәси Онун һакимијјәтини рәдд едиб Шејтанын тәрәфинә кечди. Биз исә сидги-үрәкдән Јеһованын тәрәфини тутмушуг. Вәһј 4:11 ајәсиндәки ҝөзәл сөзләр үрәјимизи риггәтә ҝәтирир. Сөзсүз, Јеһова Каинатын гануни Һөкмдарыдыр! Биз Јеһованын һакимијјәтини гәбул едир вә ҝүндәлик һәјатымызда Она итаәт ҝөстәририк.\n7 Јеһованын һакимијјәтинә һөрмәт јалныз итаәткарлыгла мәһдудлашмыр. Биз Јеһованы севдијимиздән Она мәмнунијјәтлә итаәт едирик. Лакин итаәт етмәк һәрдән чох чәтин олур. Белә һалларда биз јухарыда сөзүҝедән балаҹа ушаг кими табе олмағы өјрәнмәлијик. Аллаһын ирадәсинә табе олмаг нә гәдәр чәтин ҝөрүнсә дә, Иса буну едирди. О, Атасына демишди: «Гој мәним јох, Сәнин истәдијин кими олсун» (Лука 22:42).\n8. а) Јеһованын һакимијјәтинә табе олдуғумузу чох вахт нәдә ҝөстәрә биләрик вә бу, Јеһоваја неҹә тәсир едир? б) Мәсләһәтә гулаг асыб, нәсиһәти гәбул етмәјә бизә нә көмәк едә биләр? (46 вә 47-ҹи сәһифәдәки чәрчивәјә бах.)\n8 Әлбәттә, бу ҝүн Јеһова бизимлә шәхсән данышмыр. О демәк истәдикләрини Өз Кәламы вә јердәки нүмајәндәләри васитәсилә бизә чатдырыр. Она ҝөрә дә чох вахт Јеһованын һакимијјәтинә табе олдуғумузу Онун тәјин етдији вә ја үзәримиздә башчылыг етмәјә иҹазә вердији адамлара һөрмәт ҝөстәрмәклә тәзаһүр етдиририк. Әҝәр биз онлара итаәт етмәсәк, мисал үчүн, Мүгәддәс Китаб әсасында вердикләри мәсләһәт вә нәсиһәтләрини гәбул етмәсәк, Аллаһын гәлбинә тохунарыг. Исраиллиләр Мусаја гаршы дејиниб үсјан галдыранда Јеһова онларын һәрәкәтини Өзүнә олунмуш тәһгир кими гәбул етди (Сајлар 14:26, 27).\n9. Башгаларына мәһәббәт бизи үзәримиздәки башчылара һөрмәт ҝөстәрмәјә неҹә тәшвиг едир? Нүмунә ҝәтир.\n9 Биз һәм дә башгаларыны севдијимиз үчүн үзәримиздәки башчылара һөрмәт бәсләјирик. Бу нә демәкдир? Тәсәввүр ет ки, сән әсҝәрсән. Ордунун мүвәффәгијјәти, һәтта саламатлығы һәр бир әсҝәрдән асылыдыр. Әсҝәрләр командирин әмрләрини јеринә јетирмәли, она һөрмәт бәсләјиб әмәкдашлыг етмәлидирләр. Әҝәр сән командиринә итаәтсизлик ҝөстәрсән, онда галан әсҝәрләри дә тәһлүкә гаршысында гојаҹагсан. Дүздүр, бәшәр ордулары чох бәлалар төрәдирләр. Лакин Јеһованын ордулары инсанлара јалныз хејир ҝәтирир. Аллаһ Мүгәддәс Китабда дәфәләрлә «ордулар Аллаһы Јеһова» адландырылыр (1 Ишмуил 1:3). О, әзәмәтли руһани варлыглардан ибарәт бөјүк ордуја команданлыг едир. Бәзән Јеһова јер үзүндәки хидмәтчиләрини ордуја бәнзәдир (Зәбур 68:11; Һизгијал 37:1—10). Әҝәр Јеһованын бизим үзәримизә башчы гојдуғу адамлара гаршы итаәтсизлик етсәк, сәнҹә, руһани силаһдашларымызы тәһлүкә гаршысында гојмарыг? Мәсиһи тәјин олунмуш ағсаггаллара гаршы итаәтсизлик едәндә јығынҹагдакы баҹы-гардашлар да әзијјәт чәкир (1 Коринфлиләрә 12:14, 25, 26). Ушаг да валидејнләринин үзүнә ағ оланда бүтүн аилә әзијјәт чәкир. Демәли, биз үзәримиздә башчылыг едәнләрә һөрмәт ҝөстәриб онларла әмәкдашлыг едәндә башгаларыны севдијимизи ҝөстәририк.\n10, 11. Үзәримиздәки башчылара һөрмәт ҝөстәрмәк нә үчүн бизим хејримизәдир?\n10 Биз үзәримиздә башчылыг едәнләрә һөрмәтлә јанашырыг, чүнки бу, бизим хејримизәдир. Јеһова биздән һакимијјәтә һөрмәт етмәји тәләб едәндә, адәтән, фајдасыны да ҝөстәрир. Мисал үчүн, Јеһова ушаглардан валидејнләринә гулаг асмағы тәләб едир ки, онларын өмрү узун вә ҝүзаранлары хош олсун (Ганунун тәкрары 5:16; Ефеслиләрә 6:2, 3). О, биздән јығынҹаг ағсаггалларына да һөрмәт бәсләмәјимизи ҝөзләјир. Әкс тәгдирдә бу, бизә руһани зијан вура биләр (Ибраниләрә 13:7, 17). Аллаһ истәјир ки, биз дүнјәви һакимијјәтә дә итаәт ҝөстәрәк, чүнки бу, бизи горујур (Ромалылара 13:4).\n11 Јәгин разылашарсан ки, Јеһованын нә үчүн итаәткар олмағымызы истәдијини биләндә үзәримиздәки башчылара һөрмәт ҝөстәрмәк даһа да асанлашыр. Ҝәл бахаг, һәјатымызын үч әсас саһәсиндә үзәримиздәки башчылара неҹә һөрмәт ҝөстәрә биләрик.\n12. Јеһова аиләдә кишијә һансы вәзифәни ајырыб вә киши өз вәзифәсини неҹә иҹра етмәлидир?\n12 Јеһова Аллаһ аиләнин Банисидир. О, низам-интизам Аллаһы олдуғундан, аиләнин уғурлу олмасы үчүн һәр шеји әввәлҹәдән нәзәрә алыб (1 Коринфлиләрә 14:33). Јеһова кишијә бир әр вә ата кими аиләјә башчылыг етмәк сәлаһијјәти вериб. Әр Исанын јығынҹаға башчылыг етмәсиндән нүмунә ҝөтүрмәклә, она өз Башчысы кими еһтирам ҝөстәрир (Ефеслиләрә 5:23). Әр өз вәзифәсиндән бојун гачырмамалы, ону киши кими иҹра етмәлидир. О, залым, кобуд јох, меһрибан, мүдрик вә гајғыкеш олмалыдыр. Әр унутмамалыдыр ки, онун аиләдәки башчылығы нисбидир вә һеч вахт Јеһованын һакимијјәтиндән үстүн ола билмәз.\nМәсиһи аталар башчылыг етмәкдә Мәсиһдән нүмунә ҝөтүрүрләр\n13. Гадын Јеһованын үрәјини севиндирмәк үчүн һәјат јолдашы вә аналыг вәзифәсини неҹә иҹра етмәлидир?\n13 Һәм һәјат јолдашы, һәм дә ана олан гадын әринин көмәкчисидир. Она да аиләдә мүәјјән сәлаһијјәт верилиб. Мүгәддәс Китаб ананын өјүд-нәсиһәтинә риајәт етмәјә чағырыр (Мәсәлләр 1:8). Дүздүр, гадынын әринә нисбәтән сәлаһијјәти мәһдуддур. Вәзифәсини јеринә јетирмәкдә әринә көмәк етмәклә мәсиһи гадын она өз башчысы кими һөрмәт бәсләдијини ҝөстәрир. Гадын әринин мәнлијини алчалтмыр, она тәзјиг ҝөстәрмир, аиләдә башчылығы әлинә алмаға ҹан атмыр. О, һәр ишдә әринә дајагдыр. Әринин һәр һансы бир гәрары үрәјинҹә олмајанда гадын һөрмәтҹил шәкилдә өз фикрини әринә сөјләјәҹәк, амма бундан сонра да она табе олаҹаг. Әҝәр әри мәсиһи дејилсә, о, мүхтәлиф чәтинликләрлә гаршылашаҹаг. Лакин онун итаәтли давранышы әрини Јеһоваја јахынлашмаға тәшвиг едә биләр. (1 Бутрус 3:1, 2 ајәләрини оху.)\n14. Ушаглар өз валидејнләрини вә Јеһованы неҹә севиндирирләр?\n14 Ушаглар валидејнләринә гулаг асанда Јеһова севинир. Онларын итаәткарлығы валидејнләрә башуҹалығы вә фәрәһ ҝәтирир (Мәсәлләр 10:1). Тәк валидејнли аиләләрдә дә ушаглар валидејнә гулаг асмалыдырлар. Ушаглар билмәлидирләр ки, валидејн тәк олдуғундан онларын көмәјинә вә дајағына даһа чох еһтијаҹ дујур. Аиләнин бүтүн үзвләри Јеһованын онлар үчүн ајырдығы вәзифәләри иҹра едирләрсә, аиләдә сүлһ вә меһрибанлыг һөкм сүрүр. Бу, аиләнин Баниси Јеһова Аллаһа шәрәф ҝәтирир (Ефеслиләрә 3:14, 15).\n15. а) Јығынҹагда Јеһованын һакимијјәтинә һөрмәт бәсләдијимизи неҹә ҝөстәрә биләрик? б) Јығынҹагда нәзарәт етмәк сәлаһијјәти верилмиш гардашлара итаәт етмәкдә бизә һансы принсипләр көмәк едә биләр? (48 вә 49-ҹу сәһифәдәки чәрчивәјә бах.)\n15 Јеһова Өз Оғлуну мәсиһи јығынҹағынын Рәһбәри тәјин едиб (Колослулара 1:13). Иса да өз нөвбәсиндә Аллаһын јер үзүндәки хидмәтчиләринин руһани тәләбатларынын гајғысына галмаг үчүн «садиг вә ағыллы нөкәр» тәјин етмишдир (Мәтта 24:45—47). Јеһованын Шаһидләринин Рәһбәрлик Шурасы «садиг вә ағыллы нөкәр» кими хидмәт едир. Биринҹи әсрдәки јығынҹагларда олдуғу кими, бу ҝүн дә ағсаггаллар ја Рәһбәрлик Шурасындан бирбаша, ја да онун нүмајәндәләриндән, мәсәлән сәјјар нәзарәтчиләрдән мүхтәлиф ҝөстәриш вә мәсләһәтләр алырлар. Ағсаггаллара һөрмәт бәсләмәклә һәр биримиз Јеһоваја итаәткарлығымызы ҝөстәририк. (1 Салоникилиләрә 5:12; Ибраниләрә 13:17 ајәләрини оху.)\n16. Ағсаггаллар һансы мәнада мүгәддәс руһла тәјин олунурлар?\n16 Ағсаггаллар вә јығынҹаг хидмәтчиләри гејри-камилдирләр. Бизим кими, онларын да нөгсанлары вар. Буна бахмајараг, ағсаггаллар јығынҹаглара руһән дајаг олмаг үчүн тәјин едилмиш «инсан тимсалында һәдијјәләр»дир (Ефеслиләрә 4:8). Ағсаггаллар мүгәддәс руһун васитәсилә тәјин едилирләр (Һәвариләрин ишләри 20:28). Онлар илк нөвбәдә Аллаһын мүгәддәс руһу илә илһамланмыш Кәламындакы тәләбләрә мүвафиг олмалыдырлар (1 Тимутијә 3:1—7, 12; Титуса 1:5—9). Бундан әлавә, гардашын бу тәләбләрә мүвафиг олуб-олмадығыны ҝөтүр-гој едән ағсаггаллар Јеһоваја үрәкдән дуа едиб ондан мүгәддәс руһун рәһбәрлијини диләјирләр.\n17. Баҹы һансы һалларда јығынҹаг ишләрини иҹра едә биләр вә о, нәјә ҝөрә башыны өртмәлидир?\n17 Ола билсин ки, јығынҹагда мүәјјән ишләри иҹра етмәјә, мәсәлән, тәблиғ хидмәти үчүн ҝөрүшү кечирмәјә ағсаггал вә јахуд јығынҹаг хидмәтчиси јохдур. Белә һалларда, диҝәр вәфтиз олунмуш гардашлар бу ишләри иҹра едә биләрләр. Белә гардашлар олмајан тәгдирдә јарарлы бир баҹы бу иши иҹра едә биләр. Амма вәфтиз олунмуш кишинин вәзифәсини иҹра едән баҹы башыны өртмәлидир * (1 Коринфлиләрә 11:3—10). Бу тәләб гадыны алчалтмыр. Әксинә, бунунла гадын Јеһованын һәм аилә, һәм дә јығынҹаг үчүн гојдуғу башчылыг принсипинә һөрмәт ҝөстәрир.\nДҮНЈӘВИ ҺАКИМИЈЈӘТӘ ҺӨРМӘТ\n18, 19. а) Ромалылара 13:1—7 ајәләриндәки принсипләри неҹә изаһ едәрдин? б) Һөкумәтә неҹә һөрмәт бәсләмәлијик?\n18 Һәгиги мәсиһиләр Ромалылара 13:1—7 ајәләриндәки принсипләрә виҹданла риајәт едирләр. (Ајәләри оху.) Бу ајәләри охујаркән ҝөрмәк олар ки, биз һөкумәтә табе олмалыјыг. Јеһова һәлә ки бу һөкумәтләрин мөвҹудлуғуна јол верир, онлар ваҹиб вәзифәләри иҹра едирләр; ҹәмијјәтдә аз-чох гајда-ганун јарадыр вә әһалини зәрури хидмәтләрлә тәмин едирләр. Биз ганунлары јеринә јетирмәклә һөкумәтә һөрмәт ҝөстәририк. Биз бүтүн верҝиләри вахтлы-вахтында өдәјир, дөвләтин тәләб етдији сәнәд вә арајышлары дүзҝүн долдурур, бизә, аиләмизә, ишимизә вә әмлакымыза аидијјәти олан бүтүн ганунлары јеринә јетиририк. Лакин һөкумәт биздән Аллаһын ганунларыны позмағы тәләб едирсә, биз бу тәләбә табе олмур, һәвариләрин сөзләринә гошулуб дејирик: «Биз инсанлара јох, һөкмдарымыз Аллаһа итаәт етмәлијик» (Һәвариләрин ишләри 5:28, 29; 42-ҹи сәһифәдәки « Кимә итаәт етмәлијәм?» адлы чәрчивәјә бах).\nКИМӘ ИТАӘТ ЕТМӘЛИЈӘМ?\nПринсип: «Јеһова бизим Һакимимиздир, Јеһова бизим Ганунверәнимиздир, Јеһова бизим Падшаһымыздыр» (Әшија 33:22).\nМәндән Јеһованын нормаларыны позмағы тәләб етсәләр, нә едәрәм? (Мәтта 22:37—39; 26:52; Јәһја 18:36).\nМәнә Јеһованын ганунларына әмәл етмәји гадаған етсәләр, нә едәрәм? (Һәвариләрин ишләри 5:27—29; Ибраниләрә 10:24, 25).\nМән нәјин сајәсиндә үзәримдә башчылыг сәлаһијјәти оланлара мәмнунијјәтлә итаәт едә биләрәм? (Ромалылара 13:1—4; 1 Коринфлиләрә 11:3; Ефеслиләрә 6:1—3).\n19 Биз һәмчинин һөкумәтә һөрмәт етдијимизи давранышымызла да ҝөстәририк. Арабир билаваситә һөкумәт нүмајәндәләри илә ҝөрүшмәли олуруг. Һәвари Булус да падшаһ Һирод Агриппа вә вали Фест кими һакимләрлә ҝөрүшмәли олмушду. Бу адамларын ҹидди нөгсанлары олса да, Булус онларла һөрмәтлә данышырды (Һәвариләрин ишләри 26:2, 25). Булусдан нүмунә ҝөтүрүб нүфузлу һакимдән тутмуш сырави полисә кими һамысына һөрмәтлә јанашырыг. Ејнилә, мәктәбли ҝәнҹ мәсиһиләр дә мәктәбин мүдиријјәтинә, мүәллимләрә вә диҝәр ишчиләрә еһтирамла јанашырлар. Әлбәттә, биз јалныз етигадымызы бәјәнәнләрә дејил, һәмчинин Јеһованын Шаһидләринә пис ҝөзлә баханлара да һөрмәт бәсләјирик. Иманымыза шәрик олмајанлар бизим тәрәфимиздән һөрмәтҹил мүнасибәт ҝөрмәлидирләр (Ромалылара 12:17, 18 ајәләрини оху; 1 Бутрус 3:15).\n20, 21. Үзәримиздә башчылыг едәнләрә лазыми һөрмәт бәсләмәјин һансы фајдалары вар?\n20 Ҝәл үзәримиздә башчылыг едәнләрә мәмнунијјәтлә һөрмәт бәсләјәк. Һәвари Бутрус јазырды: «Һәр ҹүр инсана һөрмәт един» (1 Бутрус 2:17). Һөрмәтҹил давраныш сәмими оланда инсана дәрин тәәссүрат бағышлајыр. Бу ҝүн инсанлар чох надир һалларда бир-биринә һөрмәт бәсләјирләр. Башгаларына һөрмәт бәсләмәклә биз Исанын әмрини јеринә јетиририк: «Гој сизин дә нурунуз инсанларын гаршысында парласын ки, онлар јахшы ишләринизи ҝөрүб ҝөјдәки Атанызы мәдһ етсинләр» (Мәтта 5:16).\n21 Бу зүлмәт дүнјасында сафүрәкли инсанлар руһани ишыға мејил едирләр. Она ҝөрә дә аиләдә, јығынҹагда вә башга јерләрдә һөрмәтҹил давранышымызы мүшаһидә едәнләрдән кимсә бизә гошулуб бу ишыглы јолда јеримәк истәјә биләр. Һәтта белә олмаса да, бир шејә әмин ола биләрик: инсанлара һөрмәтлә јанашмағымыз Јеһова Аллаһы севиндирир вә бизә Онун мәһәббәтини горумаға көмәк едир. Дүнјада бундан гијмәтли нә ола биләр?!\n^ абз. 17 Бу принсиплә бағлы «Әлавәләр» бөлмәсинин 209—212 сәһифәләриндә бир нечә практики мәсләһәт верилир.\n«МӘСЛӘҺӘТӘ ГУЛАГ АС, ТӘРБИЈӘНИ ГӘБУЛ ЕТ»\nШејтандан ҝәлән үсјанкарлыг вә әдавәт руһу бүтүн дүнјаны бүрүјүб. Мүгәддәс Китаб Шејтаны «һаванын һакимијјәтинин һөкмдары» адландырыр вә бунун нәтиҹәси олараг итаәтсиз инсанларда фәалијјәт ҝөстәрән руһдан данышыр (Ефеслиләрә 2:2). Бу ҝүн әксәријјәт һеч кимә табе олмаг истәмир. Һејиф ки, бәзи мәсиһиләр дә бу мүстәгиллик руһуна јолухмушлар. Мисал үчүн, ағсаггал әхлагсыз вә зоракы әјләнҹәләрдән чәкиндирмәк мәгсәдилә мәсиһиләрә нәвазишлә мәсләһәт верир, лакин бәзиләри онун сөзләрини гулагардына вурур вә јахуд рәдд едирләр. Мәсәлләр 19:20 ајәсиндәки сөзләр һамымыза аиддир: «Мәсләһәтә гулаг ас, тәрбијәни гәбул ет, ахырда һикмәтли оларсан».\nБу ишдә бизә нә көмәк едә биләр? Ҝәлин инсанларын мәсләһәт вә нәсиһәти нијә рәдд етдикләринин үч әсас сәбәбини арашдыраг вә Мүгәддәс Китабда бу һагда нә дејилдијини нәзәрдән кечирәк.\n«Мәнҹә, бу, јерсиз мәсләһәт иди». Һәрдән елә дүшүнә биләрик ки, верилмиш мәсләһәт бизә аид дејил вә ја мәсләһәти верән адам мәсәләни ахыраҹан баша дүшмәјиб. Биздә о саат мәсләһәти рәдд етмәк истәји јарана биләр (Ибраниләрә 12:5). Гејри-камил олдуғумузу нәзәрә алсаг, бәлкә, бу мәсәләјә өзүмүз башга сәмтдән бахмалыјыг? (Мәсәлләр 19:3) Бәлкә, мәсләһәт јериндә верилмишдир? Бу суалларын үзәриндә дүшүнмәлијик. Аллаһын Кәламында мәсләһәт ҝөрүлүр: «Тәрбијәни мөһкәм тут, ону әлдән вермә, гору, чүнки о, сәнин һәјатындыр» (Мәсәлләр 4:13).\n«Мәсләһәтин неҹә верилмәси хошума ҝәлмәди». Мүгәддәс Китабда мәсләһәтин верилмә тәрзинә бөјүк диггәт јетирилир (Галатијалылара 6:1). Бунунла јанашы орада дејилир: «Һамы ҝүнаһ ишләјиб, һеч кәс Аллаһын ҹалалыны әкс етдирә билмир» (Ромалылара 3:23). Бәли, камил мәсләһәти мүкәммәл тәрздә јалныз камил инсан верә биләр (Јагуб 3:2). Јеһова бизә мәсләһәт вермәк үчүн гејри-камил инсанлардан истифадә едир, она ҝөрә јахшы оларды ки, мәсләһәтин верилмә тәрзинә јох, өзүнә фикир верәк вә дуа едиб она неҹә әмәл етмәк һаггында дүшүнәк.\n«Онун өзүнә мәсләһәт верән лазымдыр, мәнә нијә мәсләһәт верир?!» Әҝәр биз дүшүнүрүк ки, мүәјјән нөгсанларына ҝөрә киминсә бизә мәсләһәт вермәјә ихтијары јохдур, онда јухарыда садаланмыш фикирләрә тәкрарән нәзәр салмалыјыг. Јахуд јаш, тәҹрүбә вә јығынҹагдакы мәсулијјәтләримизә ҝөрә мәсләһәтә еһтијаҹ дујмадығымызы фикирләшириксә, онда дүшүнҹә тәрзимизи дәјишмәлијик. Гәдим Исраилдә падшаһ бөјүк сәлаһијјәтләрә малик иди, буна бахмајараг, о, пејғәмбәрләрдән, каһинләрдән вә башга тәбәәләриндән алдығы мәсләһәти гәбул етмәли иди (2 Ишмуил 12:1—13; 2 Салнамәләр 26:16—20). Бу ҝүн Јеһованын тәшкилатында мәсләһәт вермәк үчүн гејри-камил кишиләр тәјин едилир вә јеткин мәсиһиләр онларын мәсләһәтинә мәмнунијјәтлә әмәл едирләр. Тәҹрүбә вә мәсулијјәтимиз нә гәдәр чохдурса, биз мәсләһәти бир о гәдәр мүлајимҹәсинә вә һәлимликлә гәбул едиб, баҹы-гардашларымыза нүмунә олмалыјыг (1 Тимутијә 3:2, 3; Титуса 3:2).\nБәли, һамымызын мәсләһәтә еһтијаҹы вар. Она ҝөрә дә ҝәлин мәсләһәти мәмнунијјәтлә гәбул едиб она итаәткарлыгла әмәл едәк вә бу хиласедиҹи бәхшишә ҝөрә Јеһоваја үрәкдән миннәтдарлығымызы билдирәк. Мәсләһәт, доғрудан да, Јеһованын бизә мәһәббәтинин тәзаһүрүдүр. Мәҝәр биз Аллаһын мәһәббәтини горумаг истәмирик? (Ибраниләрә 12:6—11).\n«СИЗӘ РӘҺБӘРЛИК ЕДӘНЛӘРӘ ИТАӘТ ЕДИН»\nГәдим Исраил халгы Мисирдән чыханда гајда-ганун јаратмаг лазым иди. Муса бир нечә милјонлуг халгы тәһлүкә долу сәһра илә апараркән она тәкбашына нәзарәт едә билмәзди. О нә етди? «Исраиллиләрин арасындан баҹарыглы кишиләр сечиб онлары һәр мин, һәр јүз, һәр әлли вә һәр он нәфәрин үстүндә башчы гојду» (Чыхыш 18:25).\nБу ҝүн мәсиһи јығынҹагларында да гајда-ганун олмалыдыр. Мәһз бу сәбәбдән, тәблиғ групуна нәзарәтчи, јығынҹаға ағсаггаллар, бир груп јығынҹаға рајон нәзарәтчиси тәјин едилир, өлкәјә өлкә комитәси вә ја филиал комитәси нәзарәт едир. Бу гурулушун сајәсиндә, һәр бир ағсаггал Јеһованын она һәвалә етдији хидмәтчиләринин гајғысына гала билир. Бу ағсаггаллар Јеһова вә Мәсиһин гаршысында ҹавабдеһдирләр (Һәвариләрин ишләри 20:28).\nЈығынҹағын бу ҹүр тәшкил олунмасы һәр биримиздән итаәткарлыг тәләб едир. Биз һеч вахт сәлаһијјәтли гардашлара сајмазјана јанашан Диотрефә бәнзәмәк истәмәздик (3 Јәһја 9, 10). Әксинә, биз һәвари Булусун сөзләринә диггәт јетиририк: «Сизә рәһбәрлик едәнләрә итаәт един, онлара табе олун, ахы онлар һесабат верәҹәк адамлар кими ҝеҹә-ҝүндүз сизин гејдинизә галырлар. Гојун онлар буну аһ-зарла јох, севинҹлә етсинләр ки, сизә зәрәр дәјмәсин» (Ибраниләрә 13:17). Бәзиләри сәлаһијјәтли гардашларын гәрарлары илә разы оланда итаәткарлыг ҝөстәрирләр. Лакин бу гәрарларла разылашмајанда вә ја анламајанда табе олмурлар. Јадымыздан чыхармајаг ки, табе олмаг һәм дә разылашмадығымыз бир шејә итаәт етмәји билдирир. Һәр биримиз өзүмүзә бу суалы вермәлијик: «Мән сәлаһијјәтли гардашлара гулаг асыб онлара табе олурам?»\nӘлбәттә, Мүгәддәс Китаб јығынҹагда нәји неҹә етмәк барәсиндә сорғу китабы дејил. Бунунла белә орада дејилир: «Анҹаг гој һәр шеј әдәб-әрканла вә низамла олсун» (1 Коринфлиләрә 14:40). Рәһбәрлик Шурасы бу ҝөстәришә риајәт едиб јығынҹагларда низам-интизам олмасы үчүн мүхтәлиф ҝөстәришләр вә рәһбәрлик верир. Мәсул гардашлар бу гајда-гануна өзләри риајәт етмәклә итаәткарлыг нүмунәси верирләр. Онлар һәмчинин мүлајимлик ҝөстәриб нәзарәт үчүн тәјин едилмиш гардашлара итаәт едирләр (Јагуб 3:17). Беләликлә, һәр тәблиғ групунда, јығынҹагда, рајонда вә өлкәдә бирлик вә низам-интизам вар. Бу, хошбәхт Аллаһ Јеһоваја шәрәф ҝәтирир (1 Коринфлиләрә 14:33; 1 Тимутијә 1:11).\nҺәвари Булусун Ибраниләрә 13:17 ајәсиндәки сөзләри итаәтсизлик руһунун зәрәрини ҝөстәрир. Итаәтсизлик руһу олан јердә мәсул гардашлар хидмәтләрини «аһ-зарла» иҹра едирләр. Јығынҹағын үзвләри үсјанкар руһ тәзаһүр етдириб гардашларла әмәкдашлыг етмәјәндә шәрәфли, мүгәддәс сајылан хидмәт онлар үчүн ағыр бир јүкә чеврилир. Бунун нәтиҹәсиндә, бүтүн јығынҹаға зәрәр дәјир. Әлбәттә, теократик гајда-гануна табе олмамағын диҝәр зијаны да олур. Тәкәббүрлү инсан өзү илә сәмави Атасы арасында сәдд јарадыр вә руһани инкишафына хәләл ҝәтирир (Зәбур 138:6). Буна ҝөрә дә ҝәлин һәмишә итаәткар олаг.\nМәсиһчи нәзарәтчиләр Аллаһын јығынҹағыны идарә етмәк үчүн мүгәддәс руһ васитәсилә тәјин едилирләр. Сүрү онлара нә үчүн гулаг асмалыдыр?


Q=12	C=0	SS=0	LS=12	PS=0	DC=0	LC=0	SD=0	BS=2	G0=0	G1=0	G2=0	DLID=az_RU	BODY=aprel 24, 2022 - 12:55 AM Хәбәрин коду : 1250982 Мәнбә : АБНА Хәбәр Аҝентлији Link:\nӘһли-Бејт (әлејһимус сәлам) – Хәбәр Аҝентлији АБНА-нын вердији мәлумата әсасән, Әмирәлмөминин һәзрәт Әлинин (әлејһи сәлам) дәсти-хәтти олан Гурани-Кәримин бир нүсхәси гәдим Сәна шәһәринин “Ҹаме Кәбир” Мәсҹидинин китабханасында сахланылыр.\nБу нүсхә әввәлләр Сәнада “Шәһидејн” Мәсҹидиндә сахланылырды.\nШәһидејн Мәсҹиди Әмирәлмөминин һәзрәт Әлинин (ә) Јәмән валиси олан “Убејдуллаһ ибн Аббасын” ики оғлу “Әбдүррәһман” вә “Гасимин адыны дашыјыр. Онларын һәр икиси Мүавијјә ибн Әби Сүфјанын амансыз ҹәлладларындан бири тәрәфиндән шәһид едилибләр.\nО, бу Гуран нүсхәсинин Јәмәндә горунмасыны Јәмән халгынын һәзрәт Әли (әлејһи сәлам) илә әлагәләринин олмасына даир етибарлы сәнәди һесаб едиб.\nМүтәхәссисләрин фикринҹә, Гуран сәһифәләринин бәзи һиссәләринә һопмуш маддәләр бу Гураны охујаркән шәһид едилән шәхсин ганы олдуғу билдирилир.\nСәнанын Ҹаме Кәбир Мәсҹидинин китабханасында бир чох гијмәтли әлјазма нүсхәләри сахланылыр, лакин бу Мүсһәф ән мүһүм вә ҝөркәмлиләриндән биридир.\nИслам тәдгигатчысы вә Јәмән Үләма Дәрнәјинин үзвү “Һамуд әл-Аһнуми” дејир: "Бу Гуран бүтүн Ислам дүнјасында тарихи дәјәрә маликдир; Чүнки Ислам дүнјасынын вә Јәмәнин әввәлдән ахыра гәдәр ејни дәсти-хәтлә јазылан ән гәдим Гураныдыр."


Q=0	C=0	SS=0	LS=0	PS=0	DC=0	LC=0	SD=0	BS=1	G0=3	G1=3	G2=2	DLID=az_RU	BODY=may 11, 2022 - 6:24 PM Хәбәрин коду : 1256587 Мәнбә : ABNA24 Link:\nАБНА24 Хәбәр Верир , Нед Прајс ҝүндәлик брифингдә Туран Хәбәр Аҝентлијинин суалынын ҹавабында билдириб ки, Азәрбајҹан Республикасында биолабораторијаларла бағлы Русијанын бәјанатлары јаландыр.\nДөвләт Департаментинин мәтбуат катиби сонра гејд едиб: "Биз кимјәви силаһ вә биоложи силаһ үзрә конвенсијаларла бағлы өз мөвгејимизи чох дәгиг мүәјјәнләшдирмишик".\nХатырладаг ки, шәнбә ҝүнү Азәрбајҹан Дөвләт Тәһлүкәсизлији Хидмәти өлкәдә ҝуја хариҹдән малијјәләшдирилән биоложи тәдгигат лабораторијаларынын олмасы илә бағлы Москванын јајдығы мәлуматы тәкзиб едиб.\nБилдирилиб ки, Азәрбајҹанда белә елми мәркәзләр һеч вахт фәалијјәт ҝөстәрмәјиб, өлкә әһалисинин вә ја гоншу дөвләтләрин вәтәндашларынын сағламлығына зәрәр вура биләҹәк һәр һансы тәдгигатлар апарылмајыб. Бу гәбилдән олан мәлуматларын Азәрбајҹан тәрәфинин мөвгеји өјрәнилмәдән бејнәлхалг тәдбирләрдә, о ҹүмләдән БМТ кими мөтәбәр тәшкилатда бәјан едилмәси тәәссүф доғурур.\nИлк дәфә јанварын 22-дә “Россија-24” телеканалында кечмиш ССРИ-нин бир чох республикаларында АБШ Мүдафиә Назирлијинин, јәни Пентагонун малијјә вәсаити илә тикилмиш микробиоложи лабораторијаларла бағлы сәнәдли филм ефирә верилиб. Сәнәдли филмдә Азәрбајҹанда да белә лабораторијаларын мөвҹудлуғу гејд олунуб. Филмдә Ермәнистандакы лабораторијалар һагда да сөһбәт ачылыр.\nРусија һөкумәти тәкҹә Украјнада 30 биоложи лабораторија јарадылдығыны вә бунунла бағлы ҹидди фактлар топладығыны билдирир.


Q=4	C=2	SS=0	LS=1	PS=0	DC=0	LC=0	SD=0	BS=2	G0=78	G1=66	G2=39	DLID=az_RU	BODY=ДИЛИ: Aзәрбајҹан (кирил әлифбасы) Азәрбајҹан (латын әлифбасы) Валенсија Данимарка Индонезија Исвеч Камбоҹа Литва Нидерланд Норвеч Таити Уелс Украјна Чин (мандарин, садәләшдирилмиш) Чин (мандарин, әнәнәви) албан алман амһара африкаанс бислама везо гырғыз еве ермәни естон зулу илок инҝилис испан италјан кабил каннада кинјаруанда кирунди кореја коса крио малагаси малај маҹар мегрел оромо отоми (Мескитал вадиси) полјак португал румын рус сепеди серб серб (латын) сесуто (Лесото) сетсвана сингал словак словен сотсил суаһили тагалог таи танкарана тараски таҹик телугу тзелтал тотонак тсонга түрк фин франсыз хорват чех чичева јапон јунан ҝүрҹү Һаити креолу һилигајнон әрәб\n2014-ҹү ил мартын 8-и, шәнбә ҝүнү Ҝилеад мәктәбинин 136-ҹы синфинин бурахылышы олду. Бу мәктәб беш ај давам етмишди. Һәмин мәктәбдә Јеһованын Шаһидләринин арасындан сечилән тәҹрүбәли хидмәтчиләр тәблиғ хидмәтиндә даһа сәмәрәли олмағы вә баҹы-гардашларынын иманыны мөһкәмләндирмәји өјрәнирләр. Програмы һәм Јеһованын Шаһидләринин тәлим мәркәзи олан Патерсонда (Нју-Јорк), һәм дә видеотранслјасија васитәсилә Бирләшмиш Штатларда, Канадада, Пуерто–Рико вә Јамајкада 11 548 нәфәр динләмишди.\n«Онун кими дүшүнүн». Јеһованын Шаһидләринин Рәһбәрлик Шурасынын үзвү вә програмын сәдри олан Девид Сплејн өз нитгини Филиппилиләрә 2:5—7 ајәләриндәки «Мәсиһ Иса кими дүшүнүн» сөзләри әсасында гурмушду. Иса Мәсиһ јер үзүндә оланда о, өз мөвгејинә ҝөрә нараһат олмурду, әксинә, тәвазөкарҹасына өзүнү Аллаһын ишинә һәср етмишди.\nМисал үчүн, Иса Муса пејғәмбәрин Исраил халгына дедији сөзләрә истинад едәрәк һәр дәфә «јазылыб» демәклә Шејтанын бүтүн ширникдириҹи тәклифләрини рәдд етди (Матта 4:4, 7, 10; Ганунун тәкрары 6:13, 16; 8:3). Иса Аллаһын мәсһ олунмуш Оғлу кими өз адындан данышмаг игтидарында олса да, о, тәвазөкарҹасына Мусанын сөзләринә дәјәр вердијини ҝөстәрди. Ејнилә, биз дә башгаларынын баҹарыг вә габилијјәтләрини гәбул етмәли вә тәрифләмәји баҹармалыјыг.\nҺәмчинин Сплејн гардаш билдирди ки, Иса һәтта јер үзүндә тәлим вердији мүддәтин сонунда белә дүзҝүн әһвал-руһијјә тәзаһүр етдирмишди. Дуасында Иса демишди: «Мән Сәни јердә шөһрәтләндирдим вә мәнә тапшырдығын иши баша чатдырдым. Инди исә Ата, дүнја јаранмаздан әввәл Сәнин јанында оларкән саһиб олдуғум шөһрәтлә мәни шөһрәтләндир, мәни јанына ҝөтүр» (Јәһја 17:4, 5). Иса өзүнә әлавә рүтбә ахтармырды. Онун јеҝанә хаһиши әввәлки вәзијјәтинә гајытмаг, јәни ҝөјә галхдыгдан сонра «әввәлки ишини ҝөрмәк» иди. Ејнилә, Ҝилеад мәктәбинин мәзунлары да һансыса мөвгејә јох, онлара һәвалә олунан ишә диггәтләрини ҹәмләмәклә Исаны тәглид едә биләрләр. Әввәлки тәјинатларына гајыданда, әлавә шәрәфли мәсулијјәтләр алмасалар белә, мүсбәт әһвал-руһијјәләрини горуја биләрләр.\n«Һејфсиләнмәдән гурбан ҝәтирин». Рәһбәрлик Шурасынын Тәлим комитәсинин көмәкчиси Уилјам Маленфант тәләбәләри һәвари Павелин фәдакарлыг нүмунәсини тәглид етмәјә тәшвиг етди. Павел Аллаһа хидмәт етмәк үчүн ҝеридә гојдуғу шејләрә ҝөрә тәәссүфләнмәк әвәзинә, белә демишди: «Архада галан шејләри унудуб, ирәлидәки шејләрә ҹан атырам вә һәдәфә доғру... гачырам» (Филипилиләрә 3:13, 14).\nҜилеј-ҝүзар етмәдән фәдакарлыг ҝөстәрмәклә тәләбәләр кечмишдә јашамыш вә индики Аллаһын садиг хидмәтчиләрини тәглид етмиш олаҹаглар. Маленфант гардаш ушаглыгдан Јеһоваја хидмәт едән Клер Гербер Мојер баҹынын сөзләрини ҝәтирир. О јазмышды: «Неҹә дә бөјүк шәрәфдир ки, 80 ил Јеһова Аллаһа сәдагәтлә хидмәт едәсән вә өтән илләрә дөнүб баханда зәррә гәдәр дә пешманчылыг чәкмәјәсән. Дүнјаја бир даһа ҝәлсәјдим, јенә ејни сечими едәрдим».\n«Падшаһлығы мәләкләрлә вә мәләкләр кими вәз един». Рәһбәрлик Шурасынын үзвү олан Герит Лөш гардаш тәблиғ едәнләрин ики хүсуси үстүнлүјүндән бәһс едәрәк тәләбәләри бу хидмәти дәјәрләндирмәјә көмәк етди. Илк нөвбәдә, онлар Падшаһлыг һагда хош хәбәри башгаларына чатдырмагла Аллаһын мәләкләри кими чыхыш едирләр, чүнки Мүгәддәс Китабда «мәләк» кими тәрҹүмә олунан ибрани вә јунан сөзләри һәмчинин «елчи» мәнасыны да верир. Икинҹиси, онлар руһани варлыгларын, јәни мәләкләрин рәһбәрлији алтында тәблиғ ишини һәјата кечирирләр, неҹә ки вахтилә Филип едирди (Һәвариләрин ишләри 8:26—35).\nЛөш гардаш Јеһованын Шаһидләринин хош хәбәри тәблиғ едәркән башларына ҝәлән бир нечә мараглы һадисәни данышды. Мәсәлән, Мексикадан олан Габина адлы бир Шаһид, адәтән, хидмәт заманы гапыны бир вә ја ики дәфә дөјүрдү, анҹаг бир дәфә о, дөрд дәфә дөјдү. Гапыны ачан киши индиҹә өзүнә суи-гәсд етмәк истәдијини билдирди. Һәмин киши деди: «Сиз дөрдүнҹү дәфә гапыны дөјәндә кәндири артыг бојнума кечирмишдим. Анҹаг гапыны ачмаг үчүн ону бојнумдан чыхартдым. Тәкид ҝөстәрдиниз үчүн сағ олун, јохса инди һәјатда јох идим».\nҺәрчәнд бу кими һаллар бәзән садәҹә тәсадүф ола биләр, анҹаг билирик ки, чох вахт бу белә олмур. Бу кими һадисәләр ҝөстәрир ки, үмумдүнја тәблиғ ишинә Аллаһын мәләкләри рәһбәрлик едир (Вәһј 14:6).\n«Һөрмәтли олан хејир-дуаланаҹаг». Ҝилеад мәктәбинин тәлиматчысы Мајкл Бернетт Јәһуданын нәслиндән «гардашлары ичиндә ән һөрмәтлиси» олан Јабесин нүмунәсини нәзәрдән кечирәрәк бу мөвзуну ачыглады. Јабес Аллаһа дуа едирди: «Нә олар, мәнә хејир-дуа вер, торпағымы ҝенишләндир, мәнә дајаг ол» (1 Салнамәләр 4:9, 10).\nТәләбәләр Аллаһа конкрет дуалар етмәклә Јабесин лајигли нүмунәсини тәглид едә биләрләр, хүсусилә дә Ҝилеад мәктәбиндә алдыглары биликләри лајигинҹә тәтбиг етмәкдә Ондан көмәк истәмәлидирләр. Һәмчинин онлар Аллаһдан хаһиш едә биләрләр ки, онлары бәдбәхтликләрдән горусун. Онлар Аллаһдан бу бәдбәхтликләри тамамилә арадан галдырмасыны јох, онларын нәтиҹәләринә таб ҝәтирмәкдә вә мәјуслуға гапылмамагда көмәк етмәсини хаһиш едә биләрләр. Аллаһ Јабесин дуаларына ҹаваб вердији кими, Ҝилеад мәзунларынын да дуаларыны ҹавабландыраҹаг.\n«Руһун аловуну сөндүрмәјин». Ҝилеад мәктәбинин тәлиматчысы, еләҹә дә Тәлим комитәсинин көмәкчиси Марк Нумар өз мәрузәсини 1 Салониклиләрә 5:16—19 ајәләринә әсасландырмышды. Аловун сөнмәмәси үчүн јанаҹаг, оксиҝен вә гығылҹым лазымдыр. Хидмәтдә дә даим шөвглү олмаг үчүн тәләбәләрә мәһз һәмин компонентләр ҝәрәкдир.\nБиринҹиси, «һәмишә севинин» (1 Салониклиләрә 5:16). Севинҹ шөвг үчүн јанаҹагдыр. Буна Јеһованын рәғбәтини газанмағын неҹә бөјүк хејир-дуа олдуғу барәдә дүшүнмәклә наил олмаг олар. Икинҹиси, «даима дуа един» (1 Салониклиләрә 5:17). Дуа оксиҝен кимидир. Онсуз јанма просеси баш вермәз. Јахшы оларды ки, биз даима дуаларда үрәјимизи Аллаһа бошалдаг. Үчүнҹүсү, «һәр шејә ҝөрә тәшәккүр един» (1 Салониклиләрә 5:18). Гәдирбилән үрәк Јеһова вә баҹы-гардашларымызла сәмими мүнасибәтләр үчүн бир гығылҹым олаҹаг. Нумар гардаш сөзүнә давам едәрәк деди: «Сојуг тәнгид әвәзинә, сәмими миннәтдарлыг һиссләрини горујуб сахлајын».\n«Ҝөјләрлә бирҝә Јеһоваја һәмд едирик». Теократик мәктәбләрин тәлиматчысы Сем Роберсон өз нитгинә ҝүнәшин, ајын вә улдузларын Јеһоваја һәмд етдијинә дәлаләт едән ајәләрин мүзакирәси илә башлады (Мәзмур 19:1; 89:37; 148:3). О, тәләбәләрин дә Јеһоваја һәмд етмәк имканлары олдуғуну деди вә онлардан хидмәтдә баш вермиш һадисәләри сәһнәләшдирмәји хаһиш етди. Тәләбәләрдән бири машыныны сахламышды ки, әлил арабасында отуран киши јолу кечә билсин. Һәмин киши әл едәрәк миннәтдарлығыны билдирмишди. Тәләбә дә нәзакәтинә ҝөрә она тәшәккүр етмишди. Нәтиҹәдә, сөһбәт јаранмышды вә киши Мүгәддәс Китабы өјрәнмәјә разылыг вермишди. Нөвбәти һәфтәләр әрзиндә Ҝилеад мәктәбинин тәләбәси һәмин кишинин јанына ҝәлән бир чох инсанларла да сөһбәт едә билмишди. Нәтиҹәдә, једди нәфәр дә Мүгәддәс Китабы өјрәнмәјә башламышды. Бүтүн бунлар исә тәсадүфи сөһбәтдән башламышды.\n«Аллаһын тәлими сајәсиндә мөһкәмләнин». Нәшријјат комитәсинин көмәкчиси Доналд Гордон ики ҹүтлүкдән мүсаһибә ҝөтүрдү. Гардашлардан бири тәлим заманы Ефеслиләрә 3:16—20 ајәләринин дәфәләрлә арашдырылдығыны хатырлады. Бу, тәләбәләрә «дахили [варлыгларыны мөһкәмләндирмәјә]», ејни заманда да тәвазөкар, әлчатан олмаға вә Јеһованын һәр бир хидмәтчисинә һәвалә етмәк үчүн һәлә чох иши олдуғуну дәрк етмәјә көмәк етди. Баҹылардан биринин чох хошуна ҝәлмишди ки, мүәллим тәләбәләри инкишаф үчүн јер олмајан балаҹа банкада бөјүк балыг олмаға јох, уҹсуз-буҹагсыз океанда балаҹа балыг олмаға тәшвиг етмишди. Баҹы әлавә едиб деди: «Мән баша дүшдүм ки, Јеһованын тәшкилатында “кичик кими” даврансам, Аллаһ мәнә руһән инкишаф етмәјә көмәк едәҹәк».\n«Гој Јеһова сизи јахшылыгла хатырласын». Рәһбәрлик Шурасынын үзвү Марк Сандерсон програмын әсас бәнди илә чыхыш етди. Онун мөвзусу Неһемјанын дуасындакы сөзләр олду: «Еј Аллаһым,.. мәни јахшылыгла хатырла!» (Неһемја 5:19; 13:31). Неһемја Јеһованын ону вә ја хидмәтдәки әмәјини унудаҹағындан горхмурду. Әксинә, о, Аллаһдан ону хатырламасыны вә хејир-дуаландырмасыны хаһиш едирди.\nЕјнилә, тәләбәләр әмин ола биләрләр ки, әҝәр онлар Ҝилеад мәктәбиндә алдыглары әсас дәрсләри јадда сахласалар, Јеһова онлары јахшылыгла хатырлајаҹаг вә сәхавәтлә мүкафатландыраҹаг. Мисал үчүн, унутмаг лазым дејил ки, ибадәтдә әсас амил Јеһоваја мөһкәм вә сәмими мәһәббәт олмалыдыр (Марк 12:30). Ибраһим Јеһованы бүтүн үрәји илә севирди вә Аллаһ ону хејирхаһлыгла хатырлајырды. Ибраһимин өлүмүндән мин ил сонра да Аллаһ ону досту адландырмышды (Јешаја 41:8).\nДаһа сонра Сандерсон тәләбәләрә јахынларыны, хүсусилә дә баҹы-гардашларыны севмәјин ваҹиблијини хатырлатды (Марк 12:31). «Гулдурларын әлинә дүшмүш адамын јахыны» олан хејирхаһ самаријалы кими, онлар да тәшәббүс ҝөстәрмәли вә еһтијаҹы оланлара биринҹи көмәк әли узатмалыдырлар (Лука 10:36). О, вилајәт нәзарәтчиси кими хидмәт едән Ҝилеад мәктәбинин мәзуну Николас Ковалакын нүмунәсини ҝәтирди. Ковалак гардаш өз мәһәббәти вә мүлајимлији илә танынырды. Бир дәфә о, сәјјар нәзарәтчини вә онун һәјат јолдашыны хидмәтдә даһа сәјли олмаға тәшвиг едәрәк демишди: «Хидмәтә ҝүнүн, һәфтәнин, ајын вә илин әввәлиндән башлајын». Анҹаг сонрадан бир нечә ҝүн ичиндә баҹыны мүшаһидә етдикдән сонра деди: «Дедикләримин һамысыны јадындан чыхарт. Сиз онсуз да һәддән артыг ҹанфәшанлыг едирсиниз. Сүрәтинизи азалдын ки, даһа чох хидмәт едә биләсиниз». Онун хејирхаһ вә анлајышла верилән мәсләһәти баҹыја нөвбәти онилликләр әрзиндә таммүддәтли хидмәтдә галмаға көмәк етди.\nСонда Сандерсон гардаш мәзунлары алдыглары тәлимә ујғун давранмаға, јәни башгаларыны өјрәдиб тәлим вермәјә тәшвиг етди (2 Тимотејә 2:2). Өз тәјинатларында хидмәт едәрәк онлар баҹы-гардашлары мөһкәмләндирә биләр вә әмин ола биләрләр ки, Јеһова онлары јахшылыгла хатырлајаҹаг (Мәзмур 20:1—5).\nЈекун. Тәләбәләр дипломларыны алдыгдан сонра онлардан бири миннәтдарлыг мәктубу охуду. Даһа сонра он беш мәзун «Јеһованы нәғмәләрдә тәрәннүм един» китабындан «Чобанлар — “инсанлар тимсалында һәдијјәләр”» адлы 123 нөмрәли маһныны а-капелла охудулар.\nҜилеад мәктәбинин 136-ҹы синфи\nМәктәбин мәзунлары *.\nАкуба, Елви вә Франсес\nАто, Абиҝејл вә Стивен\nБази, Андреа вә Жүл\nБјен, Һа-јонг вә Јун-су\nЕбити, Грејс вә Арчбонг\nГатһуру, Сенди вә Муса\nҜил, Розанна вә Леонардо\nГушера, Румбидзи вә Вимбај\nГонсалес, Стаси вә Хорхе\nҺандел, Карина вә Маурисио\nИспирјан, Бела вә Артур\nКадим, Чичек вә Ерҹүмент\nЛеш, Сјузанна вә Александр\nНгиди, Дебра вә Ҹосеф\nПрингл, Каролина вә Реми\nПуангпајро, Карина вә Нарит\nРау, Суҹата вә Кришна\nРазафинариву, Рина вә Ален\nРодулфа, Иверли вә Ленард\nСивулскиј, Раиса вә Павел\nВондрачек, Јана вә Томаш\nВосканјан, Микал вә Артур\n^ абз. 24 Бүтүн мәзунларын адлары сијаһыда јохдур.\nОрта јаш һәдди: 38,5\nВәфтиз олундуглары мүддәт, орта һесабла: 21,4\nТаммүддәтли олдуглары мүддәт, орта һесабла: 17,2\nТәмсил олунан өлкәнин сајы: 23 *\n^ абз. 56 Хәритәдә өлкәләрин һамысы ҝөстәрилмәјиб.\nҜилеад Мәктәбинин 136-ҹы бурахылышындан диггәтәлајиг мәгамлар